Kawża T-59/07

Polimeri Europa SpA

vs

Il-Kummissjoni Ewropea

“Kompetizzjoni — Akkordji — Suq tal-gomma butadiene u gomma styrene-butadiene magħmula bil-proċess ta’ polimerizzazzjoni permezz ta’ emulsjoni — Deċiżjoni li tikkonstata ksur tal-Artikolu 81 KE — Imputabbiltà tal-aġir li jikkostitwixxi ksur — Ksur uniku — Prova tal-eżistenza tal-akkordju — Multi — Gravità u tul tal-ksur — Ċirkustanzi aggravanti”

Sommarju tas-sentenza

1. Kompetizzjoni — Proċedura amministrattiva — Deċiżjoni tal-Kummissjoni li tikkonstata ksur — Oneru tal-Kummissjoni fir-rigward tal-prova tal-ksur u tat-tul tiegħu — Portata tal-oneru probatorju

(Artikolu 81(1) KE u 82 KE)

2. Kompetizzjoni — Proċedura amministrattiva — Dikjarazzjoni tal-oġġezzjonijiet — Natura ġuridika — Natura preparatorja

(Artikolu 81 KE)

3. Kompetizzjoni — Proċedura amministrattiva — Setgħat tal-Kummissjoni — Setgħa li permezz tagħha żewġ proċeduri distinti jingħaqdu

(Artikolu 81 KE)

4. Kompetizzjoni — Akkordji — Effett ħażin fuq il-kompetizzjoni — Kriterji ta’ evalwazzjoni — Għan antikompetittiv — Konstatazzjoni suffiċjenti

(Artikolu 81(1) KE)

5. Kompetizzjoni — Regoli Komunitarji — Ksur — Imputazzjoni

(Artikoli 81 KE u 82 KE)

6. Proċedura — Rikors promotur — Rekwiżiti proċedurali — Sunt tal-motivi invokati —Rekwiżiti analogi għall-ilmenti invokati insostenn ta’ motiv

(Statut tal-Qorti tal-Ġustizzja, Artikolu 21; Regoli tal-Proċedura tal-Qorti Ġenerali, Artikolu 44(1)(ċ))

7. Kompetizzjoni — Akkordji — Effett ħażin fuq il-kompetizzjoni — Kriterji ta’ evalwazzjoni — Għan antikompetittiv — Konstatazzjoni suffiċjenti

(Artikolu 81(1) KE)

8. Kompetizzjoni — Akkordji — Ftehim bejn impriżi — Prova tal-ksur li taqa’ fuq il-Kummissjoni — Limiti

(Artikolu 81(1) KE)

9. Kompetizzjoni — Akkordji — Prova — Risposta ta’ impriża għat-talba għal informazzjoni magħmula mill-Kummissjoni

(Artikoli 81 KE u 82 KE)

10. Kompetizzjoni — Akkordji — Ftehim u prattiki miftiehma li jikkostitwixxu ksur uniku

(Artikolu 81(1) KE)

11. Kompetizzjoni — Multi — Ammont — Determinazzjoni — Kriterji — Gravità tal-ksur —Evalwazzjoni skont in-natura tal-ksur — Ksur serju ħafna

(Artikolu 81 KE; Komunikazzjoni tal-Kummissjoni 98/C 9/03)

12. Kompetizzjoni — Multi — Ammont — Determinazzjoni — Kriterji — Setgħa diskrezzjonali tal-Kummissjoni — Obbligu li jiġi żgurat proporzjon bejn l-ammont tal-multi u l-volum globali tas-suq tal-prodott ikkonċernat — Assenza

(Artikoli 81 KE u 82 KE; Regolament tal-Kunsill Nru 1/2003, Artikolu 23(3))

13. Kompetizzjoni — Multi — Ammont — Determinazzjoni — Kriterji — Natura dissważiva tal-multa

(Artikolu 81 KE; Komunikazzjoni tal-Kummissjoni 98/C 9/03)

14. Kompetizzjoni — Multi — Ammont — Determinazzjoni — Kriterji — Dħul mill-bejgħ meħud inkunsiderazzjoni

(Artikolu 81 KE; Regolament tal-Kunsill Nru 1/2003, Artikolu 23(2))

15. Kompetizzjoni — Multi — Ammont — Determinazzjoni — Kriterji — Gravità tal-ksur — Ċirkustanzi aggravanti — Reċidiva — Kunċett

(Artikolu 81 KE; Komunikazzjoni tal-Kummissjoni 98/C 9/03, punt 2)

16. Kompetizzjoni — Multi — Ammont — Determinazzjoni — Kriterji — Gravità tal-ksur — Ċirkustanzi attenwanti — Nuqqas ta’ applikazzjoni effettiva ta’ ftehim — Evalwazzjoni

(Artikolu 81(1) KE; Komunikazzjoni tal-Kummissjoni 98/C 9/03, punt 3, it-tieni inċiż)

1. F’dak li jikkonċerna l-amministrazzjoni tal-prova ta’ ksur tal-Artikolu 81(1) KE, il-Kummissjoni għandha tipproduċi l-prova tal-ksur li hija tkun ikkonstatat u tistabbilixxi l-provi li huma kapaċi juru, suffiċjentement skont il-liġi, l-eżistenza tal-fatti li jikkostitwixxu ksur. Għalhekk, jeħtieġ li l-Kummissjoni tipproduċi provi preċiżi u konsistenti biex ikollha l-konvinzjoni ċerta li l-ksur seħħ.

Barra minn hekk, huwa normali li l-attivitajiet li jinkludu prattiki u ftehim antikompetittivi jsiru bil-moħbi, li l-laqgħat jinżammu b’mod sigriet, u li d-dokumentazzjoni relatata magħhom titnaqqas sal-minimu. Isegwi li, anki jekk il-Kummissjoni tiskopri dokumenti li juru b’mod espliċitu li kien hemm kuntatt illegali bejn l-operaturi, normalment dawn ikunu biss frammentati u mferrxa, b’tali mod li spiss ikun neċessarju li ċerti dettalji jinġabru permezz ta’ deduzzjonijiet. Għaldaqstant, fil-biċċa l-kbira tal-każijiet, l-eżistenza ta’ prattika jew ta’ ftehim antikompetittiv għandha tiġi dedotta minn ċertu numru ta’ koinċidenzi u indizji, li, ikkunsidrati flimkien, jistgħu jikkostitwixxu, fin-nuqqas ta’ spjegazzjoni koerenti oħra, il-prova ta’ ksur tar-regoli tal-kompetizzjoni.

F’dan il-kuntest, ebda dispożizzjoni u ebda prinċipju ġenerali tad-dritt Komunitarju ma jipprojbixxu lill-Kummissjoni milli tipprevalixxi ruħha minn dikjarazzjonijiet ta’ impriżi oħra akkużati sabiex tużahom kontra impriża. Kieku dan ma kienx il-każ, l-oneru tal-prova ta’ aġir li jmur kontra l-Artikoli 81 KE u 82 KE, li jaqa’ fuq il-Kummissjoni, ikun insostenibbli u inkompatibbli mal-missjoni ta’ sorveljanza tal-applikazzjoni tajba ta’ dawn id-dispożizzjonijiet li ngħatatilha mit-Trattat.

Fir-rigward, b’mod partikolari, tad-dikjarazzjonijiet magħmula fil-kuntest tal-komunikazzjoni dwar l-immunità ta’ multi u t-tnaqqis tal-ammont tagħhom fil-kawżi li jirrigwardaw akkordji, ebda dispożizzjoni ma tipprojbixxi lill-Kummissjoni milli tuża dawn id-dikjarazzjonijiet biex turi l-eżistenza ta’ ksur tar-regoli tal-kompetizzjoni. Tali dikjarazzjonijiet ma jistgħux jitqiesu bħala neqsin minn valur probatorju, peress li d-dikjarazzjonijiet li jmorru kontra l-interessi tad-dikjarant għandhom, bħala regola, jiġu kkunsidrati bħala provi partikolarment affidabbli. Għalkemm ġeneralment ix-xhieda mogħtija b’mod volontarju mill-parteċipanti prinċipali f’akkordju illegali tiġi ttrattata b’ċertu suspett, meta titqies il-possibbiltà li dawn il-parteċipanti jkollhom it-tendenza li jnaqqsu l-importanza tal-kontribut tagħhom fil-ksur u li jżidu dak tal-oħrajn, xorta jibqa’ l-fatt li, il-fatt li persuna titlob biex tibbenefika mill-applikazzjoni ta’ dan l-avviż fuq il-kooperazzjoni bil-għan li tikseb tnaqqis tal-multa mhux neċessarjament joħloq inċentiv biex jiġu ppreżentati provi li joħolqu distorsjoni fir-rigward tal-aġir reali tal-parteċipanti l-oħra fl-akkordju. Kull tentattiv biex il-Kummissjoni titwassal tagħmel żball jista’ jqajjem dubji dwar is-sinċerità kif ukoll il-kompletezza tal-kooperazzjoni ta’ min qed jagħmel it-talba u, għaldaqstant, jipperikola l-possibbiltà li dan jibbenefika b’mod sħiħ mill-Avviż dwar il-kooperazzjoni. B’mod partikolari, il-fatt li persuna tammetti li wettqet ksur u li tammetti għalhekk l-eżistenza ta’ fatti li jmorru lil hinn minn dawk li l-eżistenza tagħhom setgħet tiġi dedotta b’mod dirett mid-dokumenti inkwistjoni jimplika a priori, fin-nuqqas ta’ ċirkustanzi partikolari li jindikaw il-kuntrarju, li din il-persuna ddeċidiet li tgħid il-verità.

(ara l-punti 50-52, 58)

2. Id-dikjarazzjoni tal-oġġezzjonijiet hija dokument ta’ natura proċedurali u preparatorja li, bil-għan li tiżgura l-eżerċizzju effettiv tad-drittijiet tad-difiża, tillimita l-intenzjoni tal-proċedura amministrattiva mibdija mill-Kummissjoni, billi tipprojbixxi għalhekk lil din tal-aħħar milli tikkunsidra oġġezzjonijiet oħra fid-deċiżjoni tagħha li ttemm il-proċedura kkonċernata. Barra minn hekk, it-tfassil ta’ dikjarazzjoni tal-oġġezzjonijiet mill-Kummissjoni fl-ebda każ ma jista’ jiġi kkunsidrat bħala prova tal-preżunzjoni tal-ħtija tal-impriża kkonċernata. Fil-każ kuntrarju, il-ftuħ ta’ kwalunkwe proċedura f’dan il-qasam jista’ potenzjalment jippreġudika l-prinċipju tal-preżunzjoni ta’ innoċenza.

F’dawn iċ-ċirkustanzi, it-tfassil tal-ewwel, imbagħad tat-tieni dikjarazzjoni tal-oġġezzjonijiet ma jistax iwassal, minnu nnifsu, biex tiġi kkonstatata xi irregolarità kwalunkwe.

Fir-rigward tat-tibdil eventwali li t-tieni dikjarazzjoni tal-oġġezzjonijiet tinkludi meta pparagunata mal-ewwel dikjarazzjoni tal-oġġezzjonijiet, huwa inerenti għal dan l-att proċedurali li jkun provviżorju u li jkun jista’ jiġi emendat matul l-evalwazzjoni li l-Kummissjoni tagħmel sussegwentement, abbażi tal-osservazzjonijiet li jkunu ġew ippreżentati lilha bħala tweġiba mill-partijiet kif ukoll abbażi ta’ konstatazzjonijiet fattwali oħra. Fil-fatt, il-Kummissjoni għandha tikkunsidra l-elementi li jirriżultaw mill-proċedura amministrattiva kollha kemm sabiex tabbanduna oġġezzjonijiet li jkunu infondati, kif ukoll biex tiżviluppa u tikkompleta kemm fil-fatt kif ukoll fil-liġi l-argument tagħha insostenn tal-oġġezzjonijiet li hija tqis. Għaldaqstant, jekk il-Kummissjoni hija ġġustifikata tbiddel, kemm fil-fatt u kif ukoll fil-liġi, l-argument tagħha bejn id-dikjarazzjoni tal-oġġezzjonijiet u d-deċiżjoni finali tagħha, hija ġġustifikata a fortiori li tagħmel dan bejn żewġ dikjarazzjonijiet tal-oġġezzjonijiet.

(ara l-punti 68-70, 73)

3. Fil-qasam tal-akkordji, il-Kummissjoni għandha d-dritt li tifred kif ukoll li tgħaqqad proċeduri minħabba raġunijiet oġġettivi. Jistgħu għalhekk jiġu magħquda żewġ proċeduri li kull waħda tirrigwarda prodott partikolari, meta dawn il-prodotti jappartjenu lill-istess settur ta’ attività, fid-dawl, b’mod partikolari, tal-karatteristiċi fiżiċi tagħhom u l-użi tagħhom, u meta wħud mil-laqgħat illeċiti kienu jirrigwardaw wieħed minn dawn il-prodotti jew l-ieħor. Barra minn hekk, anki jekk jista’ jitqies li l-ksur ikkonċernat minn tgħaqqid jista’ jiġi kkunsidrat bħala li jkopri, fil-verità, żewġ ksur distinti, il-fatt li dan il-ksur jiġi kkonstatat f’diversi deċiżjonijiet jew f’deċiżjoni waħda ma huwiex importanti peress li l-ksur inkwistjoni ma huwiex preskritt.

Barra minn hekk, ksur tal-Artikolu 81(1) KE jista’ jirriżulta mhux biss minn att iżolat, iżda wkoll minn serje ta’ atti jew ukoll minn aġir kontinwu. Din l-interpretazzjoni ma tistax tiġi kkontestata minħabba li xi att wieħed jew diversi elementi minn dik is-serje ta’ atti jew minn dak l-aġir kontinwu jkunu jistgħu wkoll jikkostitwixxu minnhom infushom u waħedhom ksur ta’ din id-dispożizzjoni. Meta d-diversi azzjonijiet jifformaw parti minn pjan sħiħ, minħabba l-għan identiku tagħhom li joħolqu distorsjoni tal-kompetizzjoni fis-suq komuni, il-Kummissjoni jkollha d-dritt tattribwixxi r-responsabbiltà ta’ dawn l-azzjonijiet skont il-parteċipazzjoni fil-ksur meħud kollu kemm hu. Għalkemm il-Kummissjoni tista’ legalment tikkonkludi li l-manifestazzjonijiet differenti jifformaw parti minn ksur uniku minħabba li dawn jifformaw parti minn pjan sħiħ intiż sabiex joħloq distorsjoni tal-kompetizzjoni, il-fatt li n-numru u l-intensità tal-prattiki kollużorji jkunu jvarjaw skont is-suq ikkonċernat ma jfissirx li l-ksur ma jirrigwardax is-swieq fejn il-prattiki huma inqas intensi u inqas numerużi. Fil-fatt, ikun artifiċjali li aġir kontinwu, ikkaratterizzat minn skop wieħed, jiġi diviż f’diversi ċirkustanzi ta’ ksur distint minħabba li l-prattiki kollużorji jvarjaw skont is-suq ikkonċernat.

(ara l-punti 100, 272)

4. Għall-finijiet tal-applikazzjoni tal-Artikolu 81(1) KE, it-teħid inkunsiderazzjoni tal-effetti konkreti ta’ ftehim huwa superfluwu, meta jidher li għandu bħala għan ir-restrizzjoni, il-prevenzjoni jew id-distorsjoni tal-kompetizzjoni. Fir-rigward, b’mod partikolari, tal-ftehim ta’ natura antikompetittiva li jimmanifestaw ruħhom matul il-laqgħat ta’ impriżi kompetituri, ksur tal-Artikolu 81(1) KE jseħħ meta dawn il-laqgħat għandhom bħala għan ir-restrizzjoni, il-prevenzjoni jew id-distorsjoni tal-kompetizzjoni u b’hekk intiżi bil-għan li jorganizzaw artifiċjalment il-funzjonament tas-suq. F’każ bħal dan, huwa suffiċjenti li l-Kummissjoni turi li l-impriża kkonċernata ħadet sehem f’laqgħat li fihom ġew konklużi ftehim ta’ natura antikompetittiva, sabiex jiġi ppruvat is-sehem tal-imsemmija impriża fl-akkordju. Meta jiġi stabbilit is-sehem f’dawn il-laqgħat, hija din l-impriża li għandha tipproduċi indizji tali li jistabbilixxu li l-parteċipazzjoni tagħha fl-imsemmija laqgħat ma kellha ebda spirtu antikompetittiv, billi turi li kienet indikat lill-kompetituri tagħha li hija kienet qiegħda tieħu sehem f’dawn il-laqgħat b’perspettiva differenti minn tagħhom.

Għalhekk, meta l-prova tal-ftehim bejn diversi impriżi ma jirriżultax mis-sempliċi konstatazzjoni ta’ paralleliżmu fl-aġir fis-suq, iżda minn provi li minnhom jirriżulta li l-prattiki illeċiti ta’ dawn l-impriżi huma r-riżultat ta’ ftehim, spjegazzjoni alternattiva rigward il-prezzijiet mitluba, skont liema allegat koordinament tal-prezzijiet jikkostitwixxi fil-verità r-reazzjoni tal-produtturi għall-ispiża tal-materja prima u għall-iżvilupp tas-suq, ma hijiex ta’ natura li tqajjem dubju dwar il-konstatazzjoni tal-eżistenza ta’ akkordju mill-Kummissjoni.

(ara l-punti 103, 108,109)

5. Meta entità li teżerċita attività ekonomika tikser ir-regoli tal-kompetizzjoni, hija għandha, skont il-prinċipju tar-responsabbiltà personali, twieġeb għal dan il-ksur. Madankollu, meta żewġ entitajiet jikkostitwixxu l-istess entità ekonomika, il-fatt li l-entità li wettqet il-ksur għadha teżisti ma jimpedixxix, fih innifsu, li tiġi ssanzjonata l-entità li lilha hija ttrasferiet l-attivitajiet ekonomiċi tagħha. B’mod partikolari, tali implementazzjoni tas-sanzjoni hija ammissibbli meta dawn l-entitajiet kienu taħt il-kontroll tal-istess persuna u, fid-dawl tar-rabtiet stretti li jgħaqqduhom fuq il-livell ekonomiku u organizzattiv, applikaw fil-biċċa l-kbira l-istess direttivi kummerċjali.

Għalhekk, meta, waqt l-aġir li jikkostitwixxi ksur tagħhom, żewġ kumpanniji huma direttament jew indirettament, kompletament miżmuma mill-istess kumpannija, il-prinċipju tar-responsabbiltà personali ma jipprekludix li s-sanzjoni għal ksur imwettaq l-ewwel mill-ewwel kumpannija u jitkompla sussegwentement, mit-tieni kumpannijia jkun impost kollu kemm hu fuq din tal-aħħar.

Fi kwalunkwe każ, sanzjoni imposta fuq impriża li tkompli teżisti legalment, iżda li teżerċitax iktar attività ekonomika, tirriskja li ma jkollhiex effett dissważiv. Minbarra dan, jekk ebda possibbiltà oħra ta’ impożizzjoni tas-sanzjoni fuq entità oħra għajr fuq dik li wettqet il-ksur ma tkun prevista, l-impriżi jkunu jistgħu jaħarbu sanzjonijiet bis-sempliċi fatt li l-identità tagħhom ġiet immodifikata wara ristrutturazzjonijiet, ċessjonijiet jew tibdil legali jew organizzattiv ieħor.

(ara l-punti 123-126, 129)

6. Skont l-Artikolu 21 tal-Istatut tal-Qorti tal-Ġustizzja u l-Artikolu 44(1)(ċ) tar-Regoli tal-Proċedura tal-Qorti Ġenerali, kull rikors għandu jinkludi s-suġġett tal-kawża u s-sunt tal-motivi invokati. Sabiex rikors ikun ammissibbli, jeħtieġ li l-punti essenzjali ta’ fatt u ta’ liġi li fuqhom ikun ibbażat jirriżultaw, minn tal-inqas fil-qosor, iżda b’mod koerenti u li jinftiehem, mit-test tar-rikors stess. Għalkemm it-test proprju tar-rikors jista’ jiġi ssostanzjat u kompletat, fir-rigward ta’ punti speċifiċi, permezz ta’ riferimenti għal siltiet speċifiċi f’dokumenti li huma annessi miegħu, riferiment ġenerali għal dokumenti oħra, anki jekk ikunu annessi mar-rikors, ma jistax jikkumpensa n-nuqqas tal-elementi essenzjali tal-argumenti ta’ liġi li, skont id-dispożizzjonijiet imfakkra iktar ’il fuq, għandhom ikunu inklużi fir-rikors.

Barra minn hekk, ma huwiex id-dmir tal-Qorti Ġenerali li tfittex u tidentifika, fl-annessi, il-motivi u l-argumenti li fuqhom hija tista’ tikkunsidra li huwa bbażat ir-rikors, peress li l-funzjoni tal-annessi hija waħda purament probatorja u strumentali.

Rekwiżiti simili huma meħtieġa meta jiġi invokat ilment insostenn ta’ motiv. Għalhekk, ma ssodisfax l-imsemmija rekwiżiti l-ilment li l-punti essenzjali tiegħu jissemmew biss fl-annessi tar-rikors.

Impriża ma tistax tikkumpensa din l-insuffiċjenza billi tintroduċi, fl-istadju tar-replika, ċerta informazzjoni fattwali jew legali u billi tirreferi għal ċerti annessi tar-rikors jew billi tipprovdi annessi ġodda mar-replika. Fil-fatt, fl-eżami tal-konformità tar-rikors mar-rekwiżiti tal-Artikolu 44(1) tar-Regoli tal-Proċedura, il-kontenut tar-replika ma huwiex, bħala ipoteżi, rilevanti. B’mod partikolari, l-ammissibbiltà tal-motivi u tal-argumenti mressqa fir-replika bħala estensjoni tal-motivi li jinsabu fir-rikors ma tistax tiġi invokata bl-għan li tikkumpensa nuqqas, li sar fil-preżentata tar-rikors, tar-rekwiżiti tal-Artikolu 44(1) tar-Regoli tal-Proċedura, ħlief biex iċċaħħad lil din id-dispożizzjoni tal-aħħar minn kull portata.

(ara l-punti 161, 162, 168, 169)

7. Fil-każ ta’ ftehim li jsiru matul laqgħat bejn impriżi kompetituri, ikun hemm ksur tar-regoli ta’ kompetizzjoni meta dawn il-laqgħat ikollhom għan antikompetittiv u għaldaqstant ikunu intiżi sabiex jorganizzaw b’mod artifiċjali l-funzjonament tas-suq. F’każ bħal dan, ir-responsabbiltà ta’ impriża partikolari għall-ksur hija validament stabbilita meta din tkun ipparteċipat f’dawn il-laqgħat waqt li kienet taf x’kien l-iskop tagħhom, anki jekk sussegwentement hija ma tkunx implementat xi waħda jew oħra mill-miżuri li jinftehmu matulhom. Il-parteċipazzjoni bejn wieħed u ieħor frekwenti tal-impriża fil-laqgħat kif ukoll l-implementazzjoni bejn wieħed u ieħor sħiħa tal-miżuri miftiehma ma għandhomx konsegwenzi fuq l-eżistenza tar-responsabbiltà tagħha, iżda fuq il-portata ta’ din ir-responsabbiltà u għalhekk fuq l-ammont tas-sanzjoni.

(ara l-punt 173)

8. Fil-prattika, il-Kummissjoni hija ta’ spiss obbligata tipprova l-eżistenza ta’ ksur għar-regoli tal-kompetizzjoni f’ċirkustanzi ftit adattati għal dan il-kompitu, inkwantu jistgħu jgħaddu numru ta’ snin miż-żmien tal-fatti li jikkostitwixxu l-ksur u li diversi mill-impriżi li jkunu s-suġġett tal-investigazzjoni ma jkunux ikkooperaw b’mod attiv magħha. F’dan il-kuntest, ikun wisq faċli għal impriża li tkun ħatja ta’ ksur li tevita kwalunkwe sanzjoni jekk hija setgħet tressaq argument dwar in-natura vaga tal-informazzjoni ppreżentata fir-rigward tal-funzjonament ta’ ftehim illegali f’sitwazzjoni fejn l-eżistenza tal-ftehim u l-iskop antikompetittiv tiegħu jkunu madankollu pprovati b’mod suffiċjenti. L-impriżi jistgħu jiddefendu rwieħhom effettivament f’sitwazzjoni bħal din sakemm ikollhom il-possibbiltà li jikkummentaw il-provi kollha prodotti kontrihom mill-Kummissjoni.

(ara l-punt 177)

9. Fil-kuntest ta’ proċedura amministrattiva għal ksur tar-regoli tal-kompetizzjoni, id-dikjarazzjonijiet magħmula għan-nom tal-impriżi għandhom valur probatorju kunsiderevoli, peress li dawn iwasslu għal riskji legali u ekonomiċi kunsiderevoli. Dan il-valur probatorju huwa partikolarment għoli meta d-dikjarazzjonijiet tal-impriżi jikkorroboraw dikjarazzjonijiet oħra tal-istess natura.

Minbarra dan, it-tweġibiet mogħtija għan-nom ta’ impriża, bħala tali, għandhom iktar kredibbiltà minn dik li jista’ jkollha t-tweġiba mogħtija minn membru tal-persunal tagħha, tkun xi tkun l-esperjenza jew l-opinjoni personali ta’ dan tal-aħħar.

(ara l-punti 179, 183, 267, 270)

10. Impriża tista’ tinżamm responsabbli għall-akkordju komprensiv anki jekk jiġi stabbilit li ma pparteċipatx direttament ħlief f’xi wieħed jew iktar mill-elementi li jikkostitwixxuh peress li, minn naħa, hija kienet taf, jew kellha neċessarjament tkun taf, li l-kollużjoni li fiha pparteċipat, b’mod partikolari, bis-saħħa tal-laqgħat regolari organizzati matul diversi snin, kienet tagħmel parti minn pjan sħiħ intiż sabiex joħloq distorsjoni fl-andament normali tal-kompetizzjoni, u min-naħa l-oħra, li dan il-pjan kien ikopri l-elementi kollha li jikkostitwixxu l-akkordju. Bl-istess mod, il-fatt li diversi impriżi kellhom rwoli differenti sabiex jintlaħaq għan komuni ma jeliminax il-fatt li l-għan antikompetittiv u, għaldaqstant, il-ksur kien l-istess wieħed, sakemm kull impriża tkun ikkontribwixxiet, fil-livell tagħha, sabiex dan l-għan komuni jintlaħaq.

(ara l-punt 193)

11. Mid-deskrizzjoni tal-ksur serju ħafna fil-linji gwida dwar il-metodi tal-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) tat-Trattat KEFA jirriżulta li ftehim jew prattiki miftehma li jirrigwardaw b’mod partikolari l-iffissar ta’ miri ta’ prezzijiet jew it-tqassim ta’ ishma mis-suq jistgħu, abbażi biss tan-natura tagħhom stess, jiġu kklassifikati bħala “serji ħafna”, mingħajr ma jkun meħtieġ li l-Kummissjoni turi impatt konkret tal-ksur fis-suq. Bl-istess mod, l-akkordji orizzontali fil-qasam tal-prezzijiet jagħmlu parti mill-ksur l-iktar serju tad-dritt tal-kompetizzjoni u, għaldaqstant, waħedhom jistgħu jiġu kklassifikati bħala serji ħafna.

(ara l-punt 225)

12. Matul id-determinazzjoni tal-ammont ta’ kull multa imposta għal ksur tar-regoli tal-kompetizzjoni, il-Kummissjoni tiddisponi minn setgħa diskrezzjonali. Skont l-Artikolu 23(3) tar-Regolament Nru 1/2003, l-ammont tal-multa huwa ddeterminat abbażi tal-gravità tal-ksur u t-tul tiegħu. Barra minn hekk, l-imsemmi ammont huwa r-riżultat ta’ sensiela ta’ evalwazzjonijiet ta’ ammonti magħmula mill-Kummissjoni b’mod konformi mal-linji gwida dwar il-metodi tal-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) tat-Trattat KEFA. Id-determinazzjoni ta’ dan l-ammont hija, b’mod partikolari, ir-riżultat ta’ diversi ċirkustanzi relatati mal-aġir individwali tal-impriża inkwistjoni, bħall-eżistenza ta’ ċirkustanzi aggravanti jew attenwanti.

Ma jistax jiġi dedott minn dan il-kuntest ġuridiku li l-Kummissjoni għandha tiżgura li jkun hemm proporzjonalità bejn l-ammont tal-multa, hekk ikkalkulat, u l-volum totali tas-suq tal-prodott ikkonċernat, matul sena partikolari tal-ksur, fid-dawl tal-fatt li l-ksur inkwistjoni dam għaddej għal iktar minn sitt snin u li l-ammont tal-multi jiddependi wkoll fuq ċirkustanzi oħra marbuta mal-aġir individwali tal-impriża.

(ara l-punt 232)

13. Is-setgħa tal-Kummissjoni li timponi multi fuq l-impriżi li, intenzjonalment jew b’negliġenza, iwettqu ksur tad-dispożizzjonijiet tal-Artikolu 81 KE tikkostitwixxi waħda mis-setgħat mogħtija lill-Kummissjoni bl-għan li tippermettilha li twettaq il-missjoni ta’ sorveljanza li jagħtiha d-dritt Komunitarju, missjoni li tinkludi l-obbligu li ssegwi politika ġenerali bl-għan li tapplika fir-rigward tal-kompetizzjoni l-prinċipji stabbiliti mit-Trattat u torjenta f’dan is-sens l-aġir tal-impriżi. Isegwi li, sabiex tiġi evalwata l-gravità ta’ ksur bl-għan li jiġi stabbilit l-ammont tal-multa, il-Kummissjoni għandha tiżgura n-natura dissważiva tal-azzjoni tagħha, b’mod speċjali għat-tipi ta’ ksur b’mod partikolari dannużi għat-twettiq tal-għanijiet tal-Komunità.

Dan jitlob li l-ammont tal-multa jiġi aġġustat sabiex jittieħed inkunsiderazzjoni l-impatt mixtieq fuq l-impriża li fuqha din tiġi imposta, u dan sabiex il-multa ma ssirx bla effett, jew għall-kuntrarju eċċessiva, b’mod partikolari fir-rigward tal-kapaċità finanzjarja tal-impriża inkwistjoni, skont ir-rekwiżiti bbażati, minn naħa, fuq il-ħtieġa li tiġi żgurata l-effettività tal-multa u, min-naħa l-oħra, fuq l-osservanza tal-prinċipju ta’ proporzjonalità. Impriża ta’ daqs kbir, li jkollha għad-dispożizzjoni tagħha riżorsi finanzjarji kunsiderevoli meta pparagunata ma’ dawk tal-membri l-oħra tal-akkordju, tista’ timmobilizza iktar faċilment il-fondi meħtieġa għall-ħlas tal-multa tagħha, li jiġġustifika, bil-għan li jiġi żgurat li l-multa jkollha effett dissważiv suffiċjenti, l-impożizzjoni, b’mod partikolari bl-applikazzjoni ta’ koeffiċjent ta’ multiplikazzjoni, ta’ multa proporzjonalment iktar għolja minn dik li jissanzjona l-istess ksur imwettaq minn impriża li ma jkollhiex dawn ir-riżorsi. B’mod partikolari, it-teħid inkunsiderazzjoni tad-dħul mill-bejgħ globali ta’ kull impriża li tipparteċipa fl-akkordju huwa rilevanti sabiex jiġi ffissat l-ammont tal-multa.

L-għan ta’ dissważjoni li l-Kummissjoni għandha d-dritt li tfittex fl-iffissar tal-ammont ta’ multa huwa intiż li jiżgura li l-impriżi josservaw ir-regoli tal-kompetizzjoni stabbiliti mit-Trattat għat-tmexxija tan-negozju tagħhom fi ħdan it-territorju tal-Komunità jew fiż-Żona Ekonomika Ewropea. Minn dan isegwi li l-fattur ta’ dissważjoni li jista’ jiġi inkluż fil-kalkolu tal-multa għandu jiġi evalwat billi jittieħdu inkunsiderazzjoni numru ta’ elementi, u mhux biss is-sitwazzjoni partikolari tal-impriża kkonċernata. Dan il-prinċipju japplika, b’mod partikolari, meta l-Kummissjoni tkun stabbilixxiet multiplikatur ta’ dissważjoni li bih tkun żdiedet il-multa imposta fuq impriża.

(ara l-punti 243-246)

14. Il-fatt li multa tiġi imposta in solidum fuq diversi kumpanniji minħabba li huma jikkostitwixxu impriża fis-sens tal-Artikolu 81 KE ma jimplikax li, f’dak li jirrigwarda l-applikazzjoni tal-limitu previst mill-Artikolu 23(2) tar-Regolament Nru 1/2003, l-obbligu ta’ kull waħda minnhom huwa limitat għal 10 % tad-dħul mill-bejgħ li hija tagħmel matul l-aħħar sena finanzjarja. Fil-fatt, il-limitu ta’ 10 %, fis-sens ta’ din id-dispożizzjoni, għandu jiġi kkalkulat abbażi tad-dħul mill-bejgħ konġunt tal-kumpanniji kollha li jikkostitwixxu l-entità ekonomika unika li topera bħala impriża fis-sens tal-Artikolu 81 KE, peress li huwa biss id-dħul mill-bejgħ konġunt tal-kumpanniji li jikkostitwixxu l-impriża li jista’ jikkostitwixxi indikazzjoni tad-daqs u tas-saħħa ekonomika tal-impriża inkwistjoni.

(ara l-punti 253, 313)

15. Il-punt 2 tal-linji gwida dwar il-metodi tal-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) tat-Trattat KEFA jsemmi, bħala eżempju ta’ ċirkustanzi aggravanti, il-ksur ripetut tal-istess tip magħmul mill-istess impriża jew impriżi. Il‑kunċett ta’ reċidiva, hekk kif jinftiehem f’ċertu numru ta’ ordinamenti ġuridiċi nazzjonali, jimplika li persuna tkun wettqet ksur mill‑ġdid wara li kienet ġiet issanzjonata għal ksur li jixxiebah. Ir-reċidiva eventwali tidher fost l-elementi li għandhom jiġu kkunsidrati waqt l-analiżi tal-gravità tal-ksur inkwistjoni.

F’dan ir-rigward, meta l-Kummissjoni tieħu inkunsiderazzjoni l-kunċett ta’ impriża fis-sens tal-Artikolu 81 KE, għall-finijiet tal-applikazzjoni taċ-ċirkustanza aggravanti marbuta mar-reċidiva, u tikkunsidra li l-istess impriża kienet irrepetiet aġir li jikkostitwixxi ksur, u dan anki jekk il-persuni ġuridiċi involuti fil-ksur inkwistjoni ma humiex identiċi, hija għandha tipproduċi provi dettaljati u preċiżi li jikkorroboraw l-asserzjoni tagħha.

Għalhekk, meta l-iżvilupp tal-istruttura u tal-kontroll tal-kumpanniji kkonċernati huwa partikolarment kumpless, hija l-Kummissjoni li għandha tagħti informazzjoni ddettaljata u preċiża biżżejjed tal-iżvilupp tal-kumpanniji miżmuma mill-kumpannija kkonċernata qabel il-ksur, u tipproduċi l-provi kollha meħtieġa biex tqis lill-kumpanniji destinatarji tad-deċiżjoni tagħha u l-kumpanniji destinatarji tad-deċiżjonijiet preċedenti jifformaw l-istess “impriża” fis-sens tal-Artikolu 81 KE.

(ara l-punti 293-295, 298, 299, 302)

16. Skont it-tieni inċiż tal-punt 3 tal-linji gwida dwar il-metodi tal-kalkoli tal-multi imposti skont l-Artikolu 15(2) tar-Regolament Nru 17 u l-Artikolu 65(5) tat-Trattat KEFA, in-nuqqas ta’ implementazzjoni effettiva fil-prattika tal-ftehim jew prattiki illeċiti jista’ wkoll jikkostitwixxi ċirkustanza attenwanti. Madankollu, il-fatt li impriża, li l-parteċipazzjoni tagħha fi prattika miftiehma mal-kompetituri tagħha hija stabbilita, ma ġabitx ruħha fis-suq b’mod konformi mal-aġir miftiehem mal-kompetituri tagħha ma jikkostitwixxix neċessarjament element li għandu jiġi kkunsidrat, bħala ċirkustanza attenwanti, waqt id-determinazzjoni tal-ammont tal-multa li għandha tiġi imposta.

Fil-fatt, impriża li ssegwi, minkejja l-prattika miftiehma mal-kompetituri tagħha, politika bejn wieħed u ieħor indipendenti fis-suq tista’ sempliċement tipprova tuża l-akkordju għal vantaġġ tagħha u impriża li ma tiddistakkax ruħha mill-konklużjonijiet ta’ laqgħa li għaliha tkun ipparteċipat iżżomm, bħala prinċipju, ir-responsabbiltà sħiħa tagħha minħabba l-parteċipazzjoni tagħha fl-akkordju. Għaldaqstant, il-Kummissjoni hija obbligata li tirrikonoxxi l-eżistenza ta’ ċirkustanza attenwanti minħabba n-nuqqas ta’ implementazzjoni ta’ akkordju biss jekk l-impriża li tinvoka din iċ-ċirkustanza tista’ turi li hija, b’mod ċar u kunsiderevoli, opponiet l-implementazzjoni ta’ dan l-akkordju, sal-punt li tkun fixklet it-tħaddim tiegħu stess, u li hija ma tkunx tat l-impressjoni li aderixxiet mal-akkordju u minħabba f’hekk, tkun ħeġġet lill-impriżi l-oħra sabiex jimplementaw l-akkordju inkwistjoni. Fil-fatt, ikun wisq faċli għall-impriżi li jimminimizzaw ir-riskju li jkollhom iħallsu multa ħarxa jekk huma jkunu jistgħu jibbenefikaw minn akkordju illegali u jibbenefikaw sussegwentement minn tnaqqis tal-multa minħabba li huma kellhom biss rwol limitat fl-implementazzjoni tal-ksur, meta l-aġir tagħhom ikun ħeġġeġ lill-impriżi l-oħra sabiex jaġixxu b’mod iktar ta’ ħsara għall-kompetizzjoni.

(ara l-punti 306, 307)

SENTENZA TAL-QORTI ĠENERALI (L-Ewwel Awla)

13 ta’ Lulju 2011 ( )

“Kompetizzjoni – Akkordji – Suq tal-gomma butadiene u gomma styrene-butadiene magħmula bil-proċess ta’ polimerizzazzjoni permezz ta’ emulsjoni – Deċiżjoni li tikkonstata ksur tal-Artikolu 81 KE – Imputabbiltà tal-aġir li jikkostitwixxi ksur – Ksur uniku – Prova tal-eżistenza tal-akkordju – Multi – Gravità u tul tal-ksur – Ċirkustanzi aggravanti”

Fil-Kawża T‑59/07,

Polimeri Europa SpA, stabbilita fi Brindisi (l-Italja), irrappreżentata minn M. Siragusa u F. Moretti, avukati,

rikorrenti,

vs

Il-Kummissjoni Ewropea, irrappreżentata minn V. Di Bucci, G. Conte u V. Bottka, bħala aġenti,

konvenuta,

li għandha bħala suġġett talba għall-annullament tad-Deċiżjoni tal-Kummissjoni C (2006) 5700 finali, tad-29 ta’ Novembru 2006, dwar proċedura skont l-Artikolu 81 [KE] u tal-Artikolu 53 tal-Ftehim ŻEE (Każ COMP/F/38.638 – Gomma butadiene u gomma styrene-butadiene magħmula bil-proċess ta’ polimerizzazzjoni permezz ta’ emulsjoni), jew, sussidjarjament, għall-annullament jew it-tnaqqis tal-multa imposta fuq Polimeri Europa SpA,

IL-QORTI ĠENERALI (L-Ewwel Awla),

komposta minn F. Dehousse (Relatur), li qed jaġixxi bħala President, I. Wiszniewska-Białecka u N. Wahl, Imħallfin,

Reġistratur: K. Pocheć, Amministratur,

wara li rat il-proċedura bil-miktub u wara s-seduta tal-21 ta’ Ottubru 2009,

tagħti l-preżenti

Sentenza

Il-fatti li wasslu għall-kawża

1 Permezz tad-Deċiżjoni C (2006) 5700 finali, tad-29 ta’ Novembru 2006 (Każ COMP/F/38.638 – Gomma butadiene u gomma styrene-butadiene magħmula bil-proċess ta’ polimerizzazzjoni permezz ta’ emulsjoni, iktar ’il quddiem “id-deċiżjoni kkontestata”), il-Kummissjoni tal-Komunitajiet Ewropej ikkonstatat li diversi impriżi kienu kisru l-Artikolu 81(1) KE u l-Artikolu 53 tal-Ftehim dwar iż-Żona Ekonomika Ewropea (ŻEE) meta pparteċipaw f’akkordju fis-suq tal-prodotti msemmija iktar ’il fuq.

2 L-impriżi destinatarji tad-deċiżjoni kkontestata huma:

– Bayer AG, stabbilita f’Leverkusen (il-Ġermanja);

– The Dow Chemical Company, stabbilita f’Midland, Michigan (l-Istati Uniti) (iktar ’il quddiem “Dow Chemical”);

– Dow Deutschland Inc., stabbilita f’Schwalbach (il-Ġermanja);

– Dow Deutschland Anlagengesellschaft mbH (li kienet Dow Deutschland GmbH & Co. OHG), stabbilita f’Schwalbach;

– Dow Europe, stabbilita f’Horgen (l-Isvizzera);

– Eni SpA, stabbilita f’Ruma (l-Italja);

– Polimeri Europa SpA, stabbilita fi Brindisi (l-Italja) (iktar ’il quddiem “Polimeri”);

– Shell Petroleum NV, stabbilita f’Den Haag (il-Pajjiżi l-Baxxi);

– Shell Nederland BV, stabbilita f’Den Haag;

– Shell Nederland Chemie BV, stabbilita f’Rotterdam (il-Pajjiżi l-Baxxi);

– Unipetrol a.s., stabbilita fi Praga (ir-Repubblika Ċeka);

– Kaučuk a.s., stabbilita fi Kralupy nad Vltavou (ir-Repubblika Ċeka);

– Trade-Stomil sp. z o.o., stabbilita f’Łódź (il-Polonja) (iktar ’il quddiem “Stomil”).

3 Dow Deutschland, Dow Deutschland Anlagengesellschaft u Dow Europe huma kkontrollati kompletament, direttament jew indirettament, minn Dow Chemical (iktar ’il quddiem, flimkien, “Dow”) (premessi 16 sa 21 tad-deċiżjoni kkontestata).

4 L-attività ta’ Eni fir-rigward tal-prodotti kkonċernati inizjalment kienet żgurata minn EniChem Elastomeri Srl, li hija kkontrollata indirettament minn Eni, permezz tas-sussidjarja tagħha EniChem SpA (iktar ’il quddiem “EniChem SpA”). Fl-1 ta’ Novembru 1997, EniChem Elastomeri ġiet amalgamata ma’ EniChem SpA. Eni kienet tikkontrolla 99.97 % minn EniChem SpA. Fl-1 ta’ Jannar 2002, EniChem SpA ttrasferiet l-attività kimika strateġika tagħha (inkluża l-attività marbuta mal-gomma butadiene u mal-gomma styrene-butadiene maħduma bil-proċess ta’ polimerizzazzjoni permezz ta’ emulsjoni) lis-sussidjarja tagħha, Polimeri, li hija 100 % proprjetà tagħha. Eni bdiet tikkontrolla direttament u kompletament lil Polimeri mill-21 ta’ Ottubru 2002. B’effett mill-1 ta’ Mejju 2003, EniChem SpA biddlet isimha għal Syndial SpA (premessi 26 sa 32 tad-deċiżjoni kkontestata). Il-Kummissjoni, fid-deċiżjoni kkontestata, tuża l-isem “EniChem” b’riferiment għal kull kumpannija proprjetà ta’ Eni (iktar ’il quddiem “EniChem”) (premessa 36 tad-deċiżjoni kkontestata).

5 Shell Nederland Chemie hija sussidjarja ta’ Shell Nederland, li min-naħa tagħha hija kkontrollata totalment minn Shell Petroleum (iktar ’il quddiem, flimkien, “Shell”) (premessi 38 sa 40 tad-deċiżjoni kkontestata).

6 Kaučuk inħolqot fl-1997, wara l-amalgamazzjoni bejn Kaučuk Group a.s. u Chemopetrol Group a.s. Fil-21 ta’ Lulju 1997, Unipetrol akkwistat l-attiv, drittijiet u obbligi kollha tal-impriżi li amalgamaw. Unipetrol iżżomm 100 % mill-ishma ta’ Kaučuk (premessi 45 u 46 tad-deċiżjoni kkontestata). Barra minn hekk, skont id-deċiżjoni kkontestata, Tavorex s.r.o. (iktar ’il quddiem “Tavorex”), stabbilita fir-Repubblika Ċeka, irrappreżentat lil Kaučuk (u lill-predeċessur tagħha Kaučuk Group) fl-esportazzjoni li saret mill-1991 sat-28 ta’ Frar 2003. Dejjem skont id-deċiżjoni kkontestata, sa mill-1996, Tavorex irrappreżentat lil Kaučuk fil-laqgħat tal-Assoċjazzjoni Ewropea tal-gomma sintetika (premessa 49 tad-deċiżjoni kkontestata).

7 Skont id-deċiżjoni kkontestata, Stomil irrappreżentat lill-produttriċi Pollakka Chemical Company Dwory S.A. (iktar ’il quddiem “Dwory”) fl-attivitajiet tagħha ta’ esportazzjoni għal madwar 30 sena, sa mill-inqas is-sena 2001. Dejjem skont id-deċiżjoni kkontestata, Stomil irrappreżentat lil Dwory, bejn l-1997 u l-2000, fil-laqgħat tal-Assoċjazzjoni Ewropea tal-gomma sintetika (premessa 51 tad-deċiżjoni kkontestata).

8 Il-perijodu kkunsidrat għat-tul tal-ksur japplika mill-20 ta’ Mejju 1996 sat-28 ta’ Novembru 2002 (għal Bayer, Eni u Polimeri), mill-20 ta’ Mejju 1996 sal-31 ta’ Mejju 1999 (għal Shell Petroleum, Shell Nederland u Shell Nederland Chemie), mill-1 ta’ Lulju 1996 sat-28 ta’ Novembru 2002 (għal Dow Chemical), mill-1 ta’ Lulju 1996 sas-27 Novembru 2001 (għal Dow Deutschland), mis-16 ta’ Novembru 1999 sat-28 ta’ Novembru 2002 (għal Unipetrol u Kaučuk), mis-16 ta’ Novembru 1999 sat-22 ta’ Frar 2000 (għal Stomil), mit-22 ta’ Frar 2001 sat-28 ta’ Frar 2002 (għal Dow Deutschland Anlagengesellschaft) u mis-26 ta’ Novembru 2001 sat-28 ta’ Novembru 2002 (għal-Dow Europe) (premessi 476 sa 485 u l-Artikolu 1 tad-dispożittiv tad-deċiżjoni kkontestata).

9 Il-gomma butadiene (iktar ’il quddiem il-“GB”) u l-gomma styrene-butadiene magħmula bil-proċess ta’ polimerizzazzjoni permezz ta’ emulsjoni (iktar ’il quddiem il-“GSB”) huma gomom sintetiċi li jintużaw essenzjalment fil-produzzjoni ta’ tajers. Dawn iż-żewġ prodotti huma reċiprokament sostitwibbli u jistgħu jiġu ssostitwiti wkoll b’gomom sintetiċi oħra kif ukoll b’gomma naturali (premessi 3 sa 6 tad-deċiżjoni kkontestata).

10 Minbarra l-produtturi msemmija fid-deċiżjoni kkontestata, hemm produtturi oħra li jinsabu fl-Asja u fil-Lvant tal-Ewropa li biegħu kwantitajiet limitati ta’ GB u GSB fit-territorju taż-ŻEE. Barra minn hekk, parti kbira mill-GB hija prodotta direttament mill-produtturi l-kbar tat-tajers (premessa 54 tad-deċiżjoni kkontestata).

11 Fl-20 ta’ Diċembru 2002, Bayer ikkuntattjat lid-dipartimenti tal-Kummissjoni u esprimiet xewqitha li tikkoopera skont l-Avviż tal-Kummissjoni dwar l-immunità minn multi u tnaqqis f’multi f’każijiet ta’ kartell (ĠU Edizzjoni Speċjali bil-Malti, Kapitolu 8, Vol. 2, p. 155, iktar ’il quddiem l-“Avviż dwar il-kooperazzjoni”), fir-rigward tal-GB u tal-GSB. Għal dak li jirrigwarda l-GSB, Bayer ipprovdiet dikjarazzjoni orali li tiddeskrivi kif jaħdem l-akkordju. Din id-dikjarazzjoni orali ġiet irrekordjata fuq kasett (premessa 67 tad-deċiżjoni kkontestata).

12 Fl-14 ta’ Jannar 2003, Bayer ipprovdiet dikjarazzjoni orali li tiddeskrivi kif jaħdem l-akkordju għal dak li jirrigwarda l-GB. Din id-dikjarazzjoni orali ġiet irrekordjata fuq kasett. Bayer ipprovdiet ukoll il-minuti tal-laqgħat tal-kumitat GB tal-Assoċjazzjoni Ewropea tal-gomma sintetika (premessa 68 tad-deċiżjoni kkontestata).

13 Fil-5 ta’ Frar 2003, il-Kummissjoni nnotifikat lil Bayer bid-deċiżjoni tagħha li tagħtiha l-immunità kundizzjonali mill-multi (premessa 69 tad-deċiżjoni kkontestata).

14 Fis-27 ta’ Marzu 2003, il-Kummissjoni għamlet żjara ta’ verifika, skont l-Artikolu 14(3) tar-Regolament tal-Kunsill Nru 17, tas-6 ta’ Frar 1962, l-ewwel Regolament li jimplementa l-Artikoli 85 [81 KE] u 86 [82 KE] (ĠU Edizzjoni Speċjali bil-Malti, Kapitolu 8, Vol. 1, p. 3) fil-bini ta’ Dow Deutschland & Co. (premessa 70 tad-deċiżjoni kkontestata).

15 Bejn ix-xahar ta’ Settembru 2003 u x-xahar ta’ Lulju 2006, il-Kummissjoni bagħtet lill-impriżi msemmija fid-deċiżjoni kkontestata diversi talbiet għal informazzjoni skont l-Artikolu 11 tar-Regolament Nru 17 u l-Artikolu 18 tar-Regolament tal-Kunsill (KE) Nru 1/2003, tas-16 ta’ Diċembru 2002, fuq l-implementazzjoni tar-regoli tal-kompetizzjoni mniżżlin fl-Artikoli 81 [KE] u 82 [KE] (ĠU Edizzjoni Speċjali bil-Malti, Kapitolu 8, Vol. 2, p. 205) (premessa 71 tad-deċiżjoni kkontestata).

16 Fis-16 ta’ Ottubru 2003, Dow Deutschland u Dow Deutschland & Co. iltaqgħu mad-dipartimenti tal-Kummissjoni u esprimew xewqithom li jikkooperaw skont l-Avviż dwar il-kooperazzjoni. F’dik il-laqgħa, saret preżentazzjoni orali ta’ kif jaħdem l-akkordju għal GB u għal GSB. Din il-preżentazzjoni orali ġiet irrekordjata. Infetaħ ukoll fajl li fih iddaħlu dokumenti li jirrigwardaw l-akkordju (premessa 72 tad-deċiżjoni kkontestata).

17 Fl-4 ta’ Marzu 2005, Dow Deutschland ġiet informata bl-intenzjoni tal-Kummissjoni li tikkonċedilha tnaqqis fil-multa ta’ bejn wieħed u ieħor 30 sa 50 % (premessa 73 tad-deċiżjoni kkontestata).

18 Fis-7 ta’ Ġunju 2005, il-Kummissjoni fetħet il-proċedura u bagħtet l-ewwel dikjarazzjoni tal-oġġezzjonijiet lill-impriżi destinatarji tad-deċiżjoni kkontestata – ħlief għal Unipetrol – kif ukoll lil Dwory. L-ewwel dikjarazzjoni tal-oġġezzjonijiet ġiet adottata wkoll fil-konfront ta’ Tavorex, iżda ma ġietx notifikata lilha, inkwantu Tavorex kienet ilha falluta mix-xahar ta’ Ottubru 2004. Il-proċedura li kienet tikkonċernaha għaldaqstant ingħalqet (premessi 49 u 74 tad-deċiżjoni kkontestata).

19 L-impriżi kkonċernati ppreżentaw osservazzjonijiet bil-miktub dwar din l-ewwel dikjarazzjoni tal-oġġezzjonijiet (premessa 75 tad-deċiżjoni kkontestata). Huma kellhom ukoll aċċess għall-fajl, fil-forma ta’ CD-ROM, u għad-dikjarazzjonijiet orali u għad-dokumenti relatati magħhom fl-uffiċċji tal-Kummissjoni (premessa 76 tad-deċiżjoni kkontestata).

20 Fit-3 ta’ Novembru 2005, il-Manufacture française des pneumatiques Michelin (iktar ’il quddiem “Michelin”) talbet li tintervjeni. Hija ppreżentat kummenti bil-miktub fit-13 ta’ Jannar 2006 (premessa 78 tad-deċiżjoni kkontestata).

21 Fis-6 ta’ April 2006, il-Kummissjoni adottat it-tieni dikjarazzjoni tal-oġġezzjonijiet indirizzata lill-impriżi destinatarji tad-deċiżjoni kkontestata. F’dan ir-rigward l-impriżi kkonċernati ppreżentaw osservazzjonijiet bil-miktub (premessa 84 tad-deċiżjoni kkontestata).

22 Fit-12 ta’ Mejju 2006, Michelin ressqet ilment skont l-Artikolu 5 tar-Regolament tal-Kummissjoni (KE) Nru 773/2004, tas-7 ta’ April 2004, dwar it-tmexxija ta’ proċeduri mill-Kummissjoni skont l-Artikolu 81 [KE] sa 82 [KE] (ĠU Edizzjoni Speċjali bil-Malti, Kapitolu 8, Vol. 3, p. 81) (premessa 85 tad-deċiżjoni kkontestata).

23 Fit-22 ta’ Ġunju 2006, l-impriżi destinatarji tad-deċiżjoni kkontestata, ħlief għal Stomil, kif ukoll Michelin, ħadu sehem fis-seduta quddiem il-Kummissjoni (premessa 86 tad-deċiżjoni kkontestata).

24 Fin-nuqqas ta’ provi suffiċjenti dwar il-parteċipazzjoni ta’ Dwory fl-akkordju, il-Kummissjoni ddeċidiet li tagħlaq il-proċedura fil-konfront tagħha (premessa 88 tad-deċiżjoni kkontestata). Il-Kummissjoni ddeċidiet ukoll li tagħlaq il-proċedura fil-konfront ta’ Syndial (premessa 89 tad-deċiżjoni kkontestata).

25 Barra minn hekk, għalkemm inizjalment kienu ntużaw żewġ numri ta’ każijiet differenti (wieħed għall-GB u l-ieħor għall-GSB) (COMP/E-1/38.637 u COMP/E-1/38.638), il-Kummissjoni użat, wara l-ewwel dikjarazzjoni tal-oġġezzjonijiet, numru uniku (COMP/F/38.638) (premessi 90 u 91 tad-deċiżjoni kkontestata).

26 Fid-29 ta’ Novembru 2006, il-proċedura amministrattiva wasslet għall-adozzjoni tad-deċiżjoni kkontestata mill-Kummissjoni.

27 Skont l-Artikolu 1 tad-dispożittiv tad-deċiżjoni kkontestata, l-impriżi segwenti kisru l-Artikolu 81 KE u l-Artikolu 53 ŻEE, billi pparteċipaw, fil-perijodi indikati, fi ftehim wieħed u kontinwu li fil-kuntest tiegħu huma ftehmu li jiffissaw il-miri ta’ prezzijiet, li jaqsmu l-klijenti permezz ta’ ftehim ta’ nuqqas ta’ aggressjoni u jiskambjaw informazzjoni sensittiva dwar prezzijiet, kompetituri u klijenti fis-setturi tal-GB u tal-GSB:

a) Bayer, mill-20 ta’ Mejju 1996 sat-28 ta’ Novembru 2002;

b) Dow Chemical, mill-1 ta’ Lulju 1996 sat-28 ta’ Novembru 2002; Dow Deutschland, mill-1 ta’ Lulju 1996 sas-27 ta’ Novembru 2001; Dow Deutschland Anlagengesellschaft, mit-22 ta’ Frar 2001 sat-28 ta’ Frar 2002; Dow Europe, mis-26 ta’ Novembru 2001 sat-28 ta’ Novembru 2002;

ċ) Eni, mill-20 ta’ Mejju 1996 sat-28 ta’ Novembru 2002; Polimeri, mill-20 ta’ Mejju 1996 sat-28 ta’ Novembru 2002;

d) Shell Petroleum, mill-20 ta’ Mejju 1996 sal-31 ta’ Mejju 1999; Shell Nederland, mill-20 ta’ Mejju 1996 sal-31 ta’ Mejju 1999; Shell Nederland Chemie, mill-20 ta’ Mejju 1996 sal-31 ta’ Mejju 1999;

e) Unipetrol, mis-16 ta’ Novembru 1999 sat-28 ta’ Novembru 2002; Kaučuk, mis-16 ta’ Novembru 1999 sat-28 ta’ Novembru 2002;

f) Stomil, mis-16 ta’ Novembru 1999 sat-22 ta’ Frar 2000.

28 Abbażi tal-konstatazzjonijiet fattwali u tal-evalwazzjonijiet legali mwettqa fid-deċiżjoni kkontestata, il-Kummissjoni imponiet fuq l-impriżi kkonċernati multi li l-ammont tagħhom ġie kkalkulat skont il-metodoloġija esposta fil-linji gwida dwar il-metodi tal-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) tat-Trattat KEFA (ĠU Edizzjoni Speċjali bil-Malti, Kapitolu 8, Vol. 1, p. 171, iktar ’il quddiem il-“linji gwida”), kif ukoll fl-Avviż dwar il-kooperazzjoni.

29 L-Artikolu 2 tad-dispożittiv tad-deċiżjoni kkontestata jimponi l-multi li ġejjin:

a) Bayer: EUR 0;

b) Dow Chemical: EUR 64 575 miljun, li minnhom:

i) EUR 60.27 miljun, in solidum ma’ Dow Deutschland;

ii) EUR 47 355 miljun, in solidum ma’ Dow Deutschland Anlagengesellschaft u Dow Europe;

ċ) Eni u Polimeri, in solidum: EUR 272.25 miljun;

d) Shell Petroleum, Shell Nederland u Shell Nederland Chemie, in solidum: EUR 160 875 miljun;

e) Unipetrol u Kaučuk, in solidum: EUR 17.55 miljun;

f) Stomil: EUR 3.8 miljun.

30 L-Artikolu 3 tad-dispożittiv tad-deċiżjoni kkontestata jordna lill-impriżi elenkati fl-Artikolu 1 li immedjatament itemmu l-ksur deskritt f’dan l-istess artikolu, jekk huma ma għamlux dan diġà, u li ma jirrepetu l-ebda att jew aġir deskritt fl-Artikolu 1 kif ukoll kwalunkwe miżura li jkollha għan jew effett ekwivalenti.

Il-proċedura u t-talbiet tal-partijiet

31 Permezz ta’ rikors ippreżentat fir-Reġistru tal-Qorti tal-Prim’ Istanza (li issa saret il-“Qorti Ġenerali”) fl-20 ta’ Frar 2007, Polimeri ppreżentat din il-kawża.

32 Permezz ta’ deċiżjoni tal-President tal-Qorti Ġenerali tal-1 ta’ April 2009, N. Wahl ġie nominat biex jikkompleta l-Awla sussegwentement għall-impediment ta’ wieħed mill-membri tagħha.

33 Abbażi tar-rapport tal-Imħallef Relatur, il-Qorti Ġenerali (L‑Ewwel Awla) iddeċidiet li tiftaħ il-proċedura orali.

34 Fil-kuntest tal-miżuri ta’ organizzazzjoni tal-proċedura previsti fl-Artikolu 64 tar-Regoli tal-Proċedura tal-Qorti Ġenerali, din stiednet lill-partijiet iwieġbu għal ċerti mistoqsijiet u biex jipprovdulha ċerti dokumenti. Il-partijiet wieġbu għal dawn it-talbiet fit-termini mogħtija.

35 Is-sottomissjonijiet orali tal-partijiet u t-tweġibiet tagħhom għall-mistoqsijiet orali tal-Qorti Ġenerali nstemgħu fis-seduta tal-21 ta’ Ottubru 2009.

36 Polimeri titlob li l-Qorti Ġenerali jogħġobha:

– tistabbilixi l-miżuri istruttorji mitluba;

– tannulla d-deċiżjoni kkontestata, kollha jew parzjalment, bil-konsegwenzi li dan jinvolvi għall-ammont tal-multa;

– sussidjarjament, tannulla jew tnaqqas il-multa;

– fi kwalunkwe każ, tikkundanna lill-Kummissjoni għall-ispejjeż.

37 Il‑Kummissjoni titlob li l‑Qorti Ġenerali jogħġobha:

– tiċħad ir‑rikors;

– tikkundanna lil Polimeri għall-ispejjeż.

Id-dritt

38 Insostenn tat-talbiet tagħha, Polimeri essenzjalment tinvoka sittax-il motiv li jirrigwardaw difetti proċedurali, il-mertu tad-deċiżjoni kkontestata kif ukoll l-iffissar tal-ammont tal-multa.

I – Fuq it-talbiet intiżi għall-annullament parzjali tad-deċiżjoni kkontestata

A – Fuq il-motivi li jirrigwardaw id-difetti proċedurali

1. Fuq l-ewwel motiv, ibbażat fuq l-użu mhux xieraq tal-Avviż dwar il-kooperazzjoni

a) L-argumenti tal-partijiet

39 Polimeri ssostni li “90 %” mid-deċiżjoni kkontestata hija bbażata fuq id-dikjarazzjonijiet ta’ Bayer u ta’ Dow. Id-deċiżjoni kkontestata tirreferi fil-parti l-kbira tagħha għal dikjarazzjonijiet orali. Il-provi prodotti huma, fuq kollox, ftit wisq u huma miftuħin għal diversi interpretazzjonijiet.

40 L-għan tad-dikjarazzjonijiet orali huwa li jippermettu lill-Kummissjoni tibda l-investigazzjoni. Issa, f’dan il-każ, dawn id-dikjarazzjonijiet servew bħala strumenti biex jiġu kkonstatati l-fatti, li ssostitwew xi ftit jew wisq l-investigazzjoni nfisha, u bħala mezzi ta’ pressjoni fuq l-impriżi li kkollaboraw mal-Kummissjoni.

41 B’mod partikolari, l-ewwel nett, Polimeri tirrileva li d-dikjarazzjoni ta’ Bayer tal-20 ta’ Diċembru 2002 serviet biex saret żjara ta’ verifika waħda biss, f’dan il-każ għand Dow. Ebda impriża oħra msemmija minn Bayer fl-ewwel dikjarazzjoni tagħha ma kienet ġiet spezzjonata.

42 Fit-tieni lok, fir-rigward tal-provi prodotti, dawn huma fqar wisq u ekwivoċi. Dawn id-dokumenti jistgħu jiġu interpretati bħala provi dwar l-iskambju ta’ informazzjoni sensittiva, jew ukoll ftehim, iżda jistgħu jirriflettu biss l-informazzjoni dwar il-prezzijiet tas-suq, magħrufin f’kull settur, u minn sorsi oħra.

43 Polimeri ssemmi, b’mod partikolari, xi noti meħudin minn wieħed mill-parteċipanti f’laqgħa li nżammet f’Düsseldorf (il-Ġermanja) fil-21 ta’ Frar 1996, li huma mehmuża mar-rikors tagħha. Il-Kummissjoni inizjalment użat dawn id-dokumenti bħala prova ta’ ftehim dwar il-prezzijiet, qabel ma kkonkludiet li l-laqgħa msemmija ma kinitx tagħmel parti mil-laqgħat preżunti tal-akkordju u rtirat id-dokumenti inkwistjoni mill-provi tagħha. Issa, dawn id-dokumenti huma daqstant, jew anki iktar dettaljati mid-dokumenti l-oħra redatti minn din l-istess parteċipanta tant li l-Kummissjoni kklassifikathom bħala prova tal-ftehim illegali.

44 F’dan il-kuntest, l-impriżi spiċċaw biex żiedu, fid-dikjarazzjonijiet tagħhom, dettalji li ma jistgħux jiġu ppruvati. L-ewwel effett diżastruż ta’ din l-istrateġija jirriżulta mid-dikjarazzjonijiet magħmulin fit-tieni serje ta’ intervisti. Polimeri tenfasizza għalhekk li, fil-laqgħa tat-12 ta’ Diċembru 2005 mal-impjegati ta’ Dow (N. u F.), il-Kummissjoni staqsiet xi mistoqsijiet ad hoc biex tipprova tisforza lil dawn il-persuni biex jagħmlu dikjarazzjonijiet “oġġettivi” dwar il-laqgħat preżunti li jifformaw l-akkordju, iżda wkoll fuq iż-żidiet possibbli tal-prezz li huma s-suġġett tal-allegati ftehim. Il-Kummissjoni waslet ukoll sabiex tipprovdi hija stess l-informazzjoni dwar iż-żidiet possibbli fil-prezzijiet u, meta hija ma kisbitx ir-riżultati mixtieqa, il-Kummissjoni naqset milli ssemmihom fid-deċiżjoni kkontestata. Bl-istess mod, il-premessa 244 tad-deċiżjoni kkontestata turi l-fatt li Dow kienet “sfurzata” biex tixhed. Id-dikjarazzjoni ta’ Dow tas-17 ta’ Novembru 2005 turi wkoll li hija bidlet il-verżjoni tal-fatti tagħha wara li saret taf bid-dikjarazzjonijiet ta’ Bayer. Il-konklużjoni tal-Kummissjoni f’dan ir-rigward ma tirriflettix id-dikjarazzjonijiet ta’ Dow. Fl-istess sens, id-dikjarazzjoni ta’ Bayer tas-6 ta’ Diċembru 2005, li tikkonċerna l-laqgħa miżmuma f’Düsseldorf fil-21 ta’ Frar 1996 (ara l-punt 43 iktar ’il fuq), turi l-fatt li din il-kumpannija waslet biex tinkrimina lilha nfisha b’atti li hija ma wettqitx.

45 Fit-tielet lok, Polimeri tindika li l-uniku riferiment leġiżlattiv għall-istatus tad-dikjarazzjonijiet miġburin bis-saħħa tas-setgħat investigattivi tal-Kummissjoni jinsab fl-Artikolu 19(1) tar-Regolament Nru 1/2003. Issa, f’dan il-każ huwa stabbilit li l-Kummissjoni ma tistax tuża d-dikjarazzjonijiet orali magħmulin mill-impriżi fil-kuntest ta’ talba għal immunità bħala prova deċiżiva tal-eżistenza ta’ akkordju. Dan jirriżulta mill-fatt li dawn id-dikjarazzjonijiet isiru, mill-impriżi, għall-benefiċċju tagħhom. Sa fejn, skont Polimeri, il-Kummissjoni tat piż kbir lill-imsemmija dikjarazzjonijiet (Polimeri tenfasizza b’mod partikolari li, mill-ħmistax-il laqgħa msemmija mill-Kummissjoni li suppost inżammu bejn il-kompetituri, huma biss erbgħa minnhom li hemm prova tal-eżistenza tagħhom ukoll bil-miktub), l-affermazzjoni li biha “r-rifjut totali [ta’ Syndial u ta’ Polimeri] li jammettu l-parteċipazzjoni tagħhom (fl-akkordju jew fl-aġir speċifiku) ma tistax, minnha nfisha tisboq il-provi li għandha l-Kummissjoni” [traduzzjoni mhux uffiċjali] (premessa 327 tad-deċiżjoni kkontestata) tirrifletti sistema fejn il-prosekuzzjoni, li taġixxi wkoll ta’ ġudikant, tapprofitta mis-setgħat tagħha b’impunità.

46 Il-ġurisprudenza ċċitata mill-Kummissjoni fil-premessi 203 sa 205 tad-deċiżjoni kkontestata ma hijiex f’dan is-sens. Il-Qorti Ġenerali kkunsidrat għalhekk li d-dikjarazzjoni ta’ impriża li tkun akkużata bil-parteċipazzjoni f’akkordju, li l-eżattezza tagħha hija kkontestata minn numru ta’ impriżi oħra akkużati, ma tistax tiġi kkunsidrata bħala li tikkostitwixxi prova suffiċjenti tal-eżistenza ta’ ksur imwettaq minn dawn tal-aħħar mingħajr ma tiġi sostnuta minn provi oħrajn (sentenza tal-Qorti Ġenerali tat-8 ta’ Lulju 2004, JFE Engineering et vs Il‑Kummissjoni, T‑67/00, T‑68/00, T‑71/00 u T‑78/00, Ġabra p. II‑2501). Dan l-approċċ kien ġie kkonfermat fl-appell mill-Qorti tal-Ġustizzja.

47 Polimeri żżid tgħid li l-argumenti li hija tressaq ma jikkonċernawx il-“mertu tal-kawża”, kif tindika l-Kummissjoni fl-iskritturi tagħha. Għal Polimeri, l-ilmenti tagħha jikkonċernaw il-ksur tad-dritt tad-difiża kkaġunat mill-inverżjoni tal-oneru tal-prova li tirriżulta mill-użu għal kollox uniku tad-dikjarazzjonijiet tal-impriżi li talbu li jiġu adottati miżuri ta’ klemenza. Polimeri tirrileva li l-Kummissjoni twieġeb għall-argumenti tagħha, fil-kuntest tat-tmien motiv, billi tinvoka l-ġurisprudenza dwar l-oneru tal-prova. Madankollu, il-ġurisprudenza invokata f’dan ir-rigward ma hijiex rilevanti, peress li fil-kawżi li l-Kummissjoni ssemmi, l-involviment tal-impriżi kien ikkorroborat minn provi ddokumentati. F’dan il-każ, id-deċiżjoni kkontestata fiha parti ġenerali, li hija biss taħlita ta’ dikjarazzjonijiet.

48 Il-Kummissjoni ssostni li l-ilmenti magħmula minn Polimeri jirrigwardaw il-prova tal-ksur, u għaldaqstant il-mertu tal-kawża, u mhux l-allegati difetti proċedurali. Il-Kummissjoni tirreferi għaldaqstant għall-parti mir-risposta li tirrigwarda l-allegati żbalji fl-evalwazzjoni tal-provi li jirrigwardaw l-eżistenza tal-akkordju.

b) Il-kunsiderazzjonijiet tal-Qorti Ġenerali

49 Preliminarjament, għandu jiġi kkunsidrat li, anki jekk ċerti argumenti żviluppati fil-kuntest tal-ewwel motiv jirrigwardaw il-prova tal-ksur u għaldaqstant huma ineffettivi fil-kuntest tal-motivi li jirrigwardaw il-vizzji proċedurali li suppost ivvizzjaw l-adozzjoni tad-deċiżjoni kkontestata, Polimeri tikkontesta wkoll, b’mod ġenerali, l-użu li għamlet il-Kummissjoni mid-dikjarazzjonijiet tal-impriżi bħala provi. F’dan ir-rigward, Polimeri essenzjalment issostni li d-dikjarazzjonijiet tal-impriżi ngħataw importanza kbira wisq, u dan għad-dannu tal-provi ddokumentati, u li l-imsemmija dikjarazzjonijiet ma humiex affidabbli.

50 Għandu jitfakkar li, f’dak li jikkonċerna l-amministrazzjoni tal-prova ta’ ksur tal-Artikolu 81(1) KE, il-Kummissjoni għandha tipproduċi l-prova tal-ksur li hija tkun ikkonstatat u għandha tistabbilixxi l-provi li huma kapaċi juru, suffiċjentement skont il-liġi, l-eżistenza tal-fatti li jikkostitwixxu ksur (sentenzi tal-Qorti tal-Ġustizzja tas-17 ta’ Diċembru 1998, Baustahlgewebe vs Il‑Kummissjoni, C‑185/95 P, Ġabra p. I‑8417, punt 58 u tat-8 ta’ Lulju 1999, Il‑Kummissjoni vs Anic Partecipazioni, C‑49/92 P, Ġabra p. I‑4125, punt 86). Għalhekk, jeħtieġ li l-Kummissjoni tipproduċi provi preċiżi u konsistenti biex ikollha l-konvinzjoni ċerta li l-ksur seħħ (ara s-sentenza tal-Qorti Ġenerali tas-6 ta’ Lulju 2000, Volkswagen vs Il‑Kummissjoni, T-62/98, Ġabra p. II‑2707, punt 43, u l-ġurisprudenza ċċitata).

51 Barra minn hekk, huwa normali li l-attivitajiet li jinkludu prattiki u ftehim antikompetittivi jsiru bil-moħbi, li l-laqgħat jinżammu b’mod sigriet, u li d-dokumentazzjoni relatata magħhom titnaqqas għall-minimu. Isegwi li, anki jekk il-Kummissjoni tiskopri dokumenti li juru b’mod espliċitu li kien hemm kuntatt illegali bejn l-operaturi, normalment dawn ikunu biss frammentati u mferrxa, b’tali mod li spiss ikun neċessarju li ċerti dettalji jinġabru permezz ta’ deduzzjonijiet. Għaldaqstant, fil-biċċa l-kbira tal-każijiet, l-eżistenza ta’ prattika jew ta’ ftehim antikompetittiv għandha tiġi dedotta minn ċertu numru ta’ koinċidenzi u indizji, li, kkunsidrati flimkien, jistgħu jikkostitwixxu, fin-nuqqas ta’ spjegazzjoni koerenti oħra, il-prova ta’ ksur tar-regoli ta’ kompetizzjoni (sentenzi tal-Qorti tal-Ġustizzja tas-7 ta’ Jannar 2004, Aalborg Portland et vs Il‑Kummissjoni, C-204/00 P, C-205/00 P, C-211/00 P, C-213/00 P, C-217/00 P u C-219/00 P, Ġabra p. I-123, punti 55 sa 57, u tal-25 ta’ Jannar 2007, Sumitomo Metal Industries u Nippon Steel vs Il‑Kummissjoni, C-403/04 P u C-405/04 P, Ġabra p. I-729, punt 51).

52 F’dan il-kuntest, ebda dispożizzjoni u ebda prinċipju ġenerali tad-dritt Komunitarju ma jipprojbixxu lill-Kummissjoni milli tipprevalixxi ruħha minn dikjarazzjonijiet ta’ impriżi oħra akkużati sabiex tużahom kontra impriża. Kieku dan ma kienx il-każ, l-oneru tal-prova ta’ aġir li jmur kontra l-Artikoli 81 KE u 82 KE, li jaqa’ fuq il-Kummissjoni, ikun insostenibbli u inkompatibbli mal-missjoni ta’ sorveljanza tal-applikazzjoni tajba ta’ dawn id-dispożizzjonijiet li ngħatatilha mit-Trattat KE (sentenzi tal-Qorti Ġenerali tal-20 ta’ April 1999, Limburgse Vinyl Maatschappij et vs Il‑Kummissjoni, imsejħa “PVC II”, T‑305/94 sa T‑307/94, T‑313/94 sa T‑316/94, T‑318/94, T‑325/94, T‑328/94, T‑329/94 u T‑335/94, Ġabra p. II‑931, punt 512, u JFE Engineering et vs Il‑Kummissjoni, punt 46 iktar ’il fuq, punt 192).

53 Barra minn hekk, id-dikjarazzjonijiet magħmula għan-nom tal-impriżi għandhom valur probatorju mhux negliġibbli, u dan peress li jinvolvu riskji ġuridiċi u ekonomiċi kunsiderevoli (ara, f’dan is-sens, is-sentenzi JFE Engineering et vs Il‑Kummissjoni, punt 46 iktar ’il fuq, punti 205 u 211, u Sumitomo Metal Industries u Nippon Steel vs Il‑Kummissjoni, punt 51 iktar ’il fuq, punt 103).

54 Ċertament id-dikjarazzjoni ta’ impriża akkużata li pparteċipat f’akkordju, li l-eżattezza tagħha hija kkontestata minn diversi impriżi oħra akkużati b’parteċipazzjoni fl-istess akkordju, ma tistax tkun ikkunsidrata bħala li tikkostitwixxi prova suffiċjenti tal-eżistenza ta’ ksur imwettaq minn dawn tal-aħħar jekk ma tkunx ikkorroborata minn provi oħra (sentenza JFE Engineering et vs Il‑Kummissjoni, punt 46 iktar ’il fuq, punt 219).

55 Madankollu, f’dan il-każ, id-deċiżjoni kkontestata hija bbażata fuq diversi dikjarazzjonijiet ta’ impriżi li huma simili, jiġifieri d-dikjarazzjonijiet ta’ Bayer, ta’ Dow u ta’ Shell, b’mod li d-dikjarazzjonijiet jikkorroboraw lil xulxin (ara, f’dan is-sens, is-sentenza tal-Qorti Ġenerali tas-26 ta’ April 2007, Bolloré et vs Il‑Kummissjoni, kawżi magħquda T‑109/02, T‑118/02, T‑122/02, T‑125/02, T‑126/02, T‑128/02, T‑129/02, T‑132/02 u T‑136/02, Ġabra p. II‑947, punt 168). Barra minn hekk, huwa paċifiku li d-deċiżjoni kkontestata hija bbażata wkoll fuq provi dokumentati, partikolarment fuq noti miktubin bl-idejn li ttieħdu fil-laqgħat. Il-fatt li Polimeri tikkontesta l-valur probatorju ta’ dawn id-dokumenti ma jistax jaffettwa d-deċiżjoni kkontestata fir-rigward tal-proċedura li ġiet segwita mill-Kummissjoni.

56 Fid-dawl ta’ dawn il-punti, ma hemm xejn li jwassal biex id-deċiżjoni kkontestata tiġi kkunsidrata li hija vvizzjata b’difetti proċedurali li jaffettwaw il-legalità tagħha.

57 L-argumenti l-oħra mressqa minn Polimeri ma jistgħux jikkontestaw din il-konklużjoni.

58 Għal dak li jirrigwarda l-fatt li ġie allegat li l-Kummissjoni ma tistax tibbaża ruħha fuq dikjarazzjonijiet magħmulin fil-kuntest tal-Avviż dwar il-kooperazzjoni, għandu jiġi rrilevat, fl-ewwel lok, li ebda dispożizzjoni ma tipprojbixxi lill-Kummissjoni milli tuża tali dikjarazzjonijiet biex turi l-eżistenza ta’ ksur tar-regoli ta’ kompetizzjoni. Fit-tieni lok, tali dikjarazzjonijiet ma jistgħux jitqiesu bħala neqsin minn valur probatorju, peress li d-dikjarazzjonijiet li jmorru kontra l-interessi ta’ min għamilhom għandhom, bħala regola, jiġu kkunsidrati bħala prova partikolarment affidabbli (sentenza Bolloré et vs Il‑Kummissjoni, punt 55 iktar ’il fuq, punt 166). Fit-tielet lok, għalkemm ġeneralment ix-xhieda mogħtija b’mod volontarju mill-parteċipanti prinċipali f’akkordju illegali tiġi ttrattata b’ċertu suspett, meta titqies il-possibbiltà li dawn il-parteċipanti jkollhom it-tendenza li jnaqqsu l-importanza tal-kontribut tagħhom fil-ksur u li jżidu dak ta’ oħrajn, xorta jibqa’ l-fatt li, l-argument ta’ Polimeri ma jikkorrispondix għal-loġika inerenti tal-proċedura prevista mill-Avviż dwar il-kooperazzjoni. Fil-fatt, il-fatt li persuna titob biex tibbenefika mill-applikazzjoni ta’ dan l-avviż bil-għan li jinkiseb tnaqqis tal-multa mhux neċessarjament joħloq inċentiv biex jiġu ppreżentati provi li joħolqu distorsjoni fir-rigward tal-aġir reali tal-parteċipanti l-oħra fl-akkordju. Kull tentattiv biex il-Kummissjoni titwassal tagħmel żball jista’ jqajjem dubji dwar is-sinċerità kif ukoll il-kompletezza tal-kooperazzjoni ta’ min qed jagħmel it-talba u, għaldaqstant, jipperikola l-possibbiltà li dan jibbenefika b’mod sħiħ mill-Avviż dwar il-kooperazzjoni (sentenza tal-Qorti Ġenerali tas-16 ta’ Novembru 2006, Peróxidos Orgánicos vs Il‑Kummissjoni, T‑120/04, Ġabra p. II-4441, punt 70). B’mod partikolari, jeħtieġ li jiġi kkunsidrat li l-fatt li persuna tammetti li twettaq ksur u li tammetti għalhekk l-eżistenza ta’ fatti li jmorru lil hinn minn dawk li l-eżistenza tagħhom setgħet tiġi dedotta b’mod dirett mid-dokumenti inkwistjoni jimplika a priori , fin-nuqqas ta’ ċirkustanzi partikolari li jindikaw il-kuntrarju, li din il-persuna ddeċidiet li tgħid il-verità (sentenza JFE Engineering et vs Il‑Kummissjoni, punt 46 iktar ’il fuq, punt 212).

59 Għal dak li jirrigwarda l-fatt li ċerti impriżi kkonċernati kienu “sfurzati” jagħmlu dikjarazzjonijiet, Polimeri tinvoka, fil-fatt, ksur tal-prinċipju ta’ amministrazzjoni tajba. Għandu jitfakkar li, f’dan ir-rigward, fost il-garanziji mogħtija mill-ordinament ġuridiku Komunitarju fil-proċeduri amministrattivi, hemm b’mod partikolari l-prinċipju ta’ amministrazzjoni tajba, li miegħu jintrabat l-obbligu tal-istituzzjoni kompetenti li teżamina, b’attenzjoni u b’imparzjalità, l-elementi rilevanti kollha tal-każ inkwistjoni (sentenzi tal-Qorti Ġenerali tal-24 ta’ Jannar 1992, La Cinq vs Il‑Kummissjoni, T-44/90, Ġabra p. II-1, punt 86, u tat-18 ta’ Ġunju 2008, Hoechst vs Il‑Kummissjoni, T‑410/03, Ġabra p. II-881, punt 129). Issa, ksur tal-prinċipju ta’ amministrazzjoni tajba jista’ jwassal għall-annullament tad-deċiżjoni inkwistjoni jekk jiġi ppruvat li, fin-nuqqas ta’ din l-irregolarità, din id-deċiżjoni kellha kontenut differenti (ara, f’dan is-sens, is-sentenza tal-Qorti tal-Ġutsizzja tas-16 ta’ Diċembru 1975, Suiker Unie et vs Il‑Kummissjoni, 40/73 sa 48/73, 50/73, 54/73 sa 56/73, 111/73, 113/73 u 114/73, Ġabra p. 1663, punt 91; ara wkoll is-sentenza Volkswagen vs Il‑Kummissjoni, punt 50 iktar ’il fuq, punt 283). F’dan il-każ, Polimeri ma pproduċietx din il-prova. Fi kwalunkwe każ, anki jekk wieħed jippreżumi li l-ksur allegat tal-prinċipju ta’ amministrazzjoni tajba jwassal lill-Qorti Ġenerali biex tiskarta d-dikjarazzjonijiet tal-impriżi msemmija minn Polimeri, dan ma jaffettwax l-elementi l-oħra li jinsabu fid-deċiżjoni kkontestata. Għaldaqstant ma hemm xejn li jippermetti li jiġi kkunsidrat li, f’dan il-kuntest, il-Kummissjoni waslet biex tikkonkludi li ma kienx hemm ksur tar-regoli ta’ kompetizzjoni.

60 Fid-dawl ta’ dawn l-elementi, l-ewwel motiv imqajjem minn Polimeri għandu jiġi miċħud bħala infondat.

2. Fuq it-tieni motiv, ibbażat fuq it-trażmissjoni inġustifikata tat-tieni dikjarazzjoni tal-oġġezzjonijiet.

a) L-argumenti tal-partijiet

61 Polimeri tenfasizza li t-trażmissjoni ta’ iktar oġġeżżjonijiet lill-partijiet ikkonċernati issir meħtieġa biss fil-każ fejn ir-riżultat tal-investigazzjoni jwassal lill-Kummissjoni biex takkuża lill-impriżi b’atti ġodda jew biex tbiddel b’mod sostanzjali l-provi tal-ksur ikkonstatat.

62 F’dan il-każ, il-Kummissjoni ġġustifikat it-trażmissjoni ta’ dikjarazzjoni ġdida tal-oġġezzjonijiet minħabba l-provi probatorji ġodda numerużi li ġew skoperti waqt l-investigazzjonijiet addizzjonali li seħħew wara li ġew irċevuti l-osservazzjonijiet bil-miktub tal-partijiet ikkonċernati fuq l-ewwel dikjarazzjoni tal-oġġezzjonijiet. Hija llimitat ruħha biex tiġbor dikjarazzjonijiet ġodda tal-istess kumpanniji u spiss tal-istess persuni, fir-rigward tal-avvenimenti li diġà kienu s-suġġett ta’ diversi dikjarazzjonijiet.

63 L-uniku veru element ġdid huwa t-talba għal intervent li għamlet Michelin fit-3 ta’ Novembru 2005, li ġiet ikkonkretizzata permezz ta’ osservazzjonijiet li ġew ippreżentati fit-13 ta’ Jannar 2006 u t-trażmissjoni ta’ data dwar il-prezzijiet imħallsa lill-fornituri tagħha matul il-perijodu ta’ riferiment. Madankollu, l-informazzjoni pprovduta minn Michelin ma ntużatx mill-Kummissjoni.

64 Għaldaqstant id-dikjarazzjoni l-ġdida tal-oġġezzjonijiet ma hija ġġustifikata minn ebda element ġdid u ma tidhirx li hija legali fid-dawl tal-ġurisprudenza. Iktar minn hekk, hija ġabet dewmien sinjifikattiv matul il-proċedura u żiedet l-isforzi li kellhom jagħmlu l-impriżi biex jiddefendu ruħhom.

65 Barra minn hekk, il-funzjoni tad-dikjarazzjoni tal-oġġezzjonijiet ġiet żnaturata peress li ntużat biex tingħata tweġiba għall-argumenti mressqa mill-impriżi. Barra minn hekk, it-tweġibiet ta’ Syndial u ta’ Polimeri ntużaw mill-Kummissjoni bħala strument biex tirfina t-teżi tagħha, fejn l-elementi kollha li setgħu jnaqqru minn din tal-aħħar ġew deliberatament skartati. Polimeri tindika, f’dan ir-rigward, li mill-analiżi kwantitattiva eżatta tal-varjazzjonijiet tal-prezzijiet tneħħa kull riferiment kwantitattiv fuq ir-relazzjoni bejn is-suq totali tal-prodott jew prodotti u s-suq ipotetikament ikkontrollat bl-allegat akkordju kif ukoll il-konstatazzjoni fundamentali tas-sostitwibbiltà bejn il-gomma naturali u l-gomma sintetika.

66 Fl-aħħar nett, id-deċiżjoni kkontestata ddaħħal tibdil enormi f’dak li jikkonċerna l-kwantifikazzjoni tas-suq tal-prodotti kkonċernati, meta pparagunata mat-tieni dikjarazzjoni tal-oġġezzjonijiet. Dan is-suq kien ġie stmat, fl-2001, bħala li jammonta għal EUR 820 miljun fit-tieni dikjarazzjoni tal-oġġezzjonijiet u fl-ammont ta’ EUR 550 miljun fid-deċiżjoni kkontestata (premessa 66). Din id-diskrepanza ta’ iktar minn 30 %, li ma ssib ebda spjegazzjoni, iġġib effetti negattivi fuq is-sitwazzjoni tal-impriżi. Hija tbiddel ir-relazzjoni bejn is-suq kopert mill-parteċipanti fl-akkordju allegat u s-suq “mhux affettwat”. Hija tbiddel ukoll il-pożizzjoni tal-impriżi fis-suq u għaldaqstant il-kapaċità ipotetika ta’ kull waħda minn dawn biex taffettwa d-dinamika tal-kompetizzjoni. Peress li dawn l-elementi huma ġodda, Polimeri tinvoka l-ksur tad-drittijiet tad-difiża tagħha peress li hija ma setgħetx tinvoka l-argumenti tagħha f’dan ir-rigward.

67 Il-Kummissjoni titlob li dan il-motiv jiġi miċħud. Hija essenzjalment tikkunsidra li t-trażmissjoni tat-tieni dikjarazzjoni tal-oġġezzjonijiet f’dan il-każ ma turi ebda illegalità.

b) Il-kunsiderazzjonijiet tal-Qorti Ġenerali

68 Id-dikjarazzjoni tal-oġġezzjonijiet hija dokument ta’ natura proċedurali u preparatorja li, bil-għan li tiżgura l-eżerċizzju effettiv tad-drittijiet tad-difiża, tillimita l-intenzjoni tal-proċedura amministrattiva mibdija mill-Kummissjoni, billi tipprojbixxi lil din tal-aħħar milli tikkunsidra oġġezzjonijiet oħra fid-deċiżjoni tagħha li ttemm il-proċedura kkonċernata (digriet tal-Qorti tal-Ġustizzja tat-18 ta’ Ġunju 1986, British American Tobacco u Reynolds Industries vs Il‑Kummissjoni, 142/84 u 156/84, Ġabra p. 1899, punti 13 u 14; ara, b’analoġija, is-sentenza tal-Qorti tal-Ġustizzja tal-10 ta’ Lulju 2008, Bertelsmann u Sony Corporation of America vs Impala, C‑413/06 P, Ġabra p. I‑4951, punt 63).

69 Barra minn hekk, it-tfassil ta’ dikjarazzjoni tal-oġġezzjonijiet mill-Kummissjoni fl-ebda każ ma jista’ jiġi kkunsidrat bħala prova tal-preżunzjoni tal-ħtija tal-impriża kkonċernata. Fil-każ kuntrarju, il-ftuħ ta’ kwalunkwe proċedura f’dan il-qasam jista’ potenzjalment jippreġudika l-prinċipju tal-preżunzjoni ta’ innoċenza (sentenza tal-Qorti tal-Ġustizzja tal-21 ta’ Settembru 2006, JCB Service vs Il‑Kummissjoni, C‑167/04 P, Ġabra p. I‑8935, punt 99).

70 F’dawn iċ-ċirkustanzi, it-tfassil, f’dan il-każ, tat-tieni dikjarazzjoni tal-oġġezzjonijiet ma jistax iwassal, minnu nnifsu, biex tiġi kkonstatata xi irregolarità kwalunkwe.

71 Sa fejn l-argumenti ta’ Polimeri jistgħu jinftehmu li jinvokaw, fil-fatt, ksur tal-prinċipju ta’ terminu raġonevoli, għandu jitfakkar li tali ksur, kieku nstab li kien, jista’ jikkostitwixxi motiv ta’ annullament fil-każ biss ta’ deċiżjoni li tikkonstata ksur, meta jkun stabbilit li l-ksur ta’ dan il-prinċipju jikser id-drittijiet tad-difiża tal-impriżi kkonċernati. Barra minn dan il-każ speċifiku, in-nuqqas ta’ osservanza tal-obbligu li tingħata deċiżjoni f’terminu raġonevoli ma għandu ebda effett fuq il-validità tal-proċedura amministrattiva (ara, f’dan is-sens, is-sentenza tal-Qorti tal-Ġustizzja tal-21 ta’ Settembru 2006, Nederlandse Federatieve Vereniging voor de Groothandel op Elektronisch Gebied vs Il‑Kummissjoni, C‑105/04 P, Ġabra p. I‑8725, punti 42 sa 44; ara wkoll, is-sentenzi tal-Qorti Ġenerali tal-14 ta’ Frar 2001, Sodima vs Il‑Kummissjoni, T‑62/99, Ġabra p. II‑655, punt 94, u tas-16 ta’ Diċembru 2003, Nederlandse Federatieve Vereniging voor de Groothandel op Elektrotechnisch Gebied u Technische Unie vs Il‑Kummissjoni, T‑5/00 u T‑6/00, Ġabra p. II‑5761, punt 74).

72 Issa, fi kwalunkwe każ, l-argument imressaq minn Polimeri għandu jitqies bħala ġenerali u ma huwiex tali li jistabbilixxi r-realtà ta’ ksur tad-drittijiet tad-difiża, ħaġa li għandha tiġi eżaminata skont iċ-ċirkustanzi speċifiċi ta’ kull każ (ara, f’dan is-sens, is-sentenzi Nederlandse Federatieve Vereniging voor de Groothandel op Elektrotechnisch Gebied vs Il‑Kummissjoni, punt 71 iktar ’il fuq, punt 59 u Hoechst vs Il‑Kummissjoni, punt 59 iktar ’il fuq, punt 228).

73 Fir-rigward tal-fatt li t-tieni dikjarazzjoni tal-oġġezzjonijiet tinvolvi tibdil meta pparagunata mal-ewwel dikjarazzjoni tal-oġġezzjonijiet, għandu jitfakkar li huwa inerenti għal dan l-att proċedurali li jkun provviżorju u li jkun jista’ jiġi emendat matul l-evalwazzjoni li l-Kummissjoni tagħmel sussegwentement abbażi tal-osservazzjonijiet li jkunu ġew ippreżentati lilha bħala tweġiba mill-partijiet kif ukoll abbażi ta’ konstatazzjonijiet fattwali oħra. Fil-fatt, il-Kummissjoni għandha tikkunsidra l-elementi li jirriżultaw mill-proċedura amministattiva kollha kemm sabiex tabbanduna oġġezzjonijiet li jkunu infondati kif ukoll biex tiżviluppa u tikkompleta kemm fil-fatt kif ukoll fil-liġi l-argument tagħha insostenn tal-oġġezzjonijiet li hija tqis (ara s-sentenza Bertelsmann u Sony Corporation of America vs Impala, punt 68 iktar ’il fuq, punt 63 u l-ġurisprudenza ċċitata). Għaldaqstant, jekk il-Kummissjoni hija ġġustifikata tbiddel, kemm fil-fatt u kif ukoll fil-liġi, l-argument tagħha bejn id-dikjarazzjoni tal-oġġezzjonijiet u d-deċiżjoni finali tagħha, hija ġġustifikata a fortiori li tagħmel dan bejn żewġ dikjarazzjonijiet tal-oġġezzjonijiet.

74 Fl-aħħar nett, għal dak li jirrigwarda l-fatt li d-deċiżjoni kkontestata ddaħħal tibdil f’dak li jikkonċerna l-kwantifikazzjoni tas-suq tal-prodotti kkonċernati, l-argumenti ta’ Polimeri ma jissostanzjawx il-motiv tagħha. Fil-fatt, bit-tieni motiv tagħha, Polimeri tikkontesta t-trażmissjoni min-naħa tal-Kummissjoni, tat-tieni dikjarazzjoni tal-oġġezzjonijiet. Issa, permezz tal-argumenti tagħha, Polimeri tikkontesta l-fatt li l-Kummissjoni ma tagħthiex possibbiltajiet oħra biex tiddefendi ruħha matul il-proċedura amministrattiva. L-argumenti ta’ Polimeri f’dan ir-rigward huma għaldaqstant ineffettivi.

75 Fi kwalunkwe każ, għandu jitfakkar li r-rispett tad-drittijiet tad-difiża f’kull proċedura li tista’ twassal għal sanzjonijiet, b’mod partikolari għal multi jew għal pagamenti ta’ penali, jikkostitwixxi prinċipju fundamentali tad-dritt Komunitarju li għandu jiġi osservat anki jekk jirrigwarda proċedura ta’ natura amministrattiva (sentenzi tal-Qorti tal-Ġustizzja tat-13 ta’ Frar 1979, Hoffman-Laroche vs Il‑Kummissjoni, 85/76, Ġabra p. 461, punt 9, u tat-2 ta’ Ottubru 2003, Arbed vs Il‑Kummissjoni, C-176/99 P, Ġabra p. I-10687, punt 19; sentenza Nederlandse Federatieve Vereniging voor de Groothandel op Elektrotechnisch Gebied u Technische Unie vs Il‑Kummissjoni, punt 71 iktar ’il fuq, punt 32). Dan il-prinċipju jeħtieġ b’mod partikolari li d-dikjarazzjoni tal-oġġezzjonijiet indirizzata mill-Kummissjoni lil impriża li fil-konfront tagħha hija għandha l-intenzjoni li timponi sanzjoni għall-ksur tar-regoli tal-kompetizzjoni tinkludi l-elementi essenzjali meqjusa kontriha, bħall-fatti allegati, il-klassifikazzjoni li tingħatalhom u l-provi li fuqhom il-Kummissjoni tibbaża ruħha, sabiex din l-impriża tkun f’pożizzjoni li ssostni l-argumenti tagħha b’mod effettiv fil-kuntest tal-proċedura amministrattiva mressqa kontriha (ara s-sentenzi Arbed vs Il‑Kummissjoni, iċċitata iktar ’il fuq, punt 20, u l-ġurisprudenza ċċitata, u Hoechst vs Il‑Kummissjoni, punt 59 iktar ’il fuq, punt 421).

76 F’dan il-każ, huwa biżżejjed li jiġi kkonstatat li, kif ġustament tirrileva l-Kummissjoni, it-tnaqqis tal-valur tas-suq tal-GB u tal-GSB ma tqiesx, fid-deċiżjoni kkontestata, bħala li jikkostitwixxi element kontra l-impriżi kkonċernati. F’dawn iċ-ċirkustanzi, ebda ksur tad-drittijiet tad-difiża ta’ Polimeri ma jista’ jiġi kkonstatat f’dan ir-rigward. Barra minn hekk, kif tfakkar fil-punt 73 iktar ’il fuq, huwa inerenti għan-natura tad-dikjarazzjoni tal-oġġezzjonijiet li din tkun provviżorja u li tkun tista’ tiġi emendata kemm fil-fatt kif ukoll fid-dritt. Dan ma jipprekludix, minn daqshekk, lil Polimeri milli tikkontesta, quddiem il-Qorti Ġenerali, il-kwantifikazzjoni tal-valur tas-suq inkwistjoni fil-kuntest tar-raba’ u tal-għaxar motivi ta’ dan ir-rikors.

77 Fid-dawl ta’ dawn il-punti, it-tieni motiv imqajjem minn Polimeri għandu jiġi miċħud bħala infondat.

3. Fuq it-tielet motiv, ibbażat, essenzjalment, fuq il-ksur tad-drittijiet tad-difiża ta’ Polimeri

a) L-argumenti tal-partijiet

78 Polimeri tirrileva li l-Kummissjoni teskludi, fid-deċiżjoni kkontestata, kull imputabbiltà diretta fir-rigward ta’ Syndial minkejja li, min-naħa l-oħra, hija kienet indirizzatilha kemm l-ewwel kif ukoll it-tieni dikjarazzjoni tal-oġġezzjonijiet (premessa 374 tad-deċiżjoni kkontestata).

79 Minn dan jirriżulta li għalkemm Polimeri ma ħadmitx, matul il-perijodu bejn l-20 ta’ Mejju 1996 sal-1 ta’ Jannar 2002, fil-produzzjoni u d-distribuzzjoni tal-prodotti kkonċernati, billi hija saret iċ-ċessjonarja fl-attivitajiet li jinvolvu l-GB u l-GSB mill-1 ta’ Jannar 2002 biss, il-Kummissjoni tattribwixxilha r-responsabbiltà għal perijodu ta’ kważi seba’ snin (mill-20 ta’ Mejju 1996 sat-28 ta’ Novembru 2002) (premessa 373 tad-deċiżjoni kkontestata).

80 F’dawn iċ-ċirkustanzi, Polimeri ma kellhiex l-okkażjoni li twieġeb għall-evalwazzjoni legali ġdida li saret dwar ir-responsabbiltà tagħha. Teżisti differenza bejn il-fatt li jattribwixxulha responsabbiltà in solidum mal-kumpannija li materjalment wettqet l-atti li jikkostitwixxu l-ksur u l-fatt li tingħata r-responsabbiltà esklużiva għall-istess ksur fir-rigward tal-perijodu kollu kopert mill-allegat akkordju. L-esklużjoni ta’ Syndial minn fost id-destinatarji tad-deċiżjoni kkontestata kellha għaldaqstant impatt kbir fuq il-pożizzjoni ta’ Polimeri u fuq l-istrateġija difensiva.

81 Il-Kummissjoni titlob biex il-motiv jiġi miċħud. Hija tirrileva li, b’kuntrast ma’ dak li qegħda tipprova tgħid Polimeri, hija kienet ingħatatilha, fiż-żewġ dikjarazzjonijiet tal-oġġezzjonijiet, responsabbiltà li tkopri t-tul kollu tal-akkordju. Il-fatt li l-imsemmija responsabbiltà tista’ tingħata wkoll lil Syndial fuq bażi in solidum ma setax jaffettwa l-linja ta’ difiża ta’ Polimeri. Barra minn hekk, din tal-aħħar ma tindikax kif ir-responsabbiltà in solidum ta’ Syndial setgħat twassal għal riżultat differenti fil-proċedura.

b) Il-kunsiderazzjonijiet tal-Qorti Ġenerali

82 Għandu jiġi kkunsidrat li, permezz tat-tielet motiv tagħha, Polimeri tinvoka fil-fatt il-ksur tad-drittijiet tad-difiża, billi l-Kummissjoni ma ħallithiex tagħmel l-osservazzjonijiet tagħha fir-rigward tal-esklużjoni potenzjali ta’ Syndial minn fost id-destinatarji tad-deċiżjoni kkontestata.

83 Ir-rispett tad-drittijiet tad-difiża f’kull proċedura li tista’ twassal għal sanzjonijiet, b’mod partikolari għal multi u għal pagamenti ta’ penalità, jikkostitwixxi prinċipju fundamentali tad-dritt Komunitarju li għandu jiġi osservat, anki jekk il-proċedura tkun waħda ta’ natura amministrattiva. Dan il-prinċipju jeħtieġ b’mod partikolari li d-dikjarazzjoni tal-oġġezzjonijiet indirizzata mill-Kummissjoni lil impriża li fil-konfront tagħha hija għandha l-intenzjoni li timponi sanzjoni għal ksur tar-regoli tal-kompetizzjoni tinkludi l-elementi essenzjali meqjusa kontriha, bħall-akkużi, il-klassifikazzjoni li tingħatalhom u l-provi li fuqhom il-Kummissjoni tibbaża ruħha, sabiex din l-impriża tkun f’pożizzjoni li ssostni l-argumenti tagħha b’mod effettiv fil-kuntest tal-proċedura amministrattiva mressqa kontriha (ara l-ġurisprudenza ċċitata fil-punti 74 u 75 iktar ’il fuq).

84 It-tielet motiv ta’ Polimeri huwa bbażat fuq il-premessa li, fid-dikjarazzjonijiet tal-oġġezzjonijiet, il-Kummissjoni kkonstatat ir-responsabbiltà ta’ EniChem SpA (li saret Syndial), għall-perijodu mill-20 ta’ Mejju 1996 sal-1 ta’ Jannar 2002, filwaqt li, fid-deċiżjoni kkontestata, il-Kummissjoni kkonstatat biss ir-responsabbiltà ta’ Polimeri, inkluż għall-perijodu msemmi iktar ’il fuq li matulu hija ma ħadmitx fil-produzzjoni u d-distribuzzjoni tal-prodotti kkonċernati.

85 Issa, l-ewwel nett, it-tieni dikjarazzjoni tal-oġġezzjonijiet tipprovdi li, fid-dawl b’mod partikolari tat-trasferiment tal-attivitajiet li seħħ fl-1 ta’ Jannar 2002 bejn EniChem SpA u Polimeri u tal-fatt li dawn iż-żewġ kumpanniji jappartjenu lill-istess impriża, Polimeri għandha titqies bħala li hija responsabbli mill-ksur għall-perijodu bejn l-20 ta’ Mejju 1996 u t-28 ta’ Novembru 2002. Minn dan jirriżulta li t-tieni dikjarazzjoni tal-oġġezzjonijiet, l-istess bħad-deċiżjoni kkontestata (premessi 365 sa 373), tikkonstata r-responsabbiltà ta’ Polimeri għall-perijodu kollu tal-ksur, inkluż dak għall-fatti mwettqa minn EniChem SpA qabel l-1 ta’ Jannar 2002.

86 Sussegwentement, it-tieni dikjarazzjoni tal-oġġezzjonijiet tippreċiża li, sa fejn EniChem SpA kienet tikkontrolla 100 % mill-kapital ta’ Polimeri bejn l-1 ta’ Jannar u l-20 ta’ Novembru 2002, Syndial għandha tinżamm responsabbli, in solidum, għall-ksur ta’ Polimeri għal dan il-perijodu. Minn dan jirriżulta li t-tieni dikjarazzjoni tal-oġġezzjonijiet tikkonstata r-responsabbiltà ta’ Syndial għal perijodu limitat biss, fil-kwalità tagħha ta’ kumpannija parent ta’ Polimeri bejn l-1 ta’ Jannar u l-20 ta’ Ottubru 2002, u mhux għall-perijodu tal-ksur kollu.

87 Minn dan jirriżulta li l-premessa ta’ Polimeri hija żbaljata.

88 Fin-nuqqas ta’ argumenti iktar iddettaljati, l-argument ibbażat fuq il-ksur tad-drittijiet tad-difiża ta’ Polimeri f’dan ir-rigward għandu għaldaqstant jiġi miċħud.

89 Għal dak li jirrigwarda l-argument imressaq minn Polimeri waqt is-seduta, fejn issostni li l-esklużjoni ta’ Syndial minn fost id-destinatarji tad-deċiżjoni kkontestata ppermettiet lill-Kummissjoni “biex tevita” l-limitu tal-multa ta’ 10 % tad-dħul mill-bejgħ, u jekk wieħed jippreżumi li dan l-argument huwa ammissibbli minkejja li tressaq tardivament, għandu jiġi rrilevat li dan l-argument jingħaqad mal-argumenti mressqa fil-kuntest tas-sittax-il motiv. Issa, għar-raġunijiet esposti fil-punti 313 sa 316 iktar ’il quddiem, dan l-argument għandu jiġi miċħud.

90 Fid-dawl ta’ dawn l-elementi, it-tielet motiv imqajjem minn Polimeri għandu jiġi miċħud bħala infondat.

B – Fuq il-motivi dwar il-mertu tad-deċiżjoni kkontestata

1. Fuq ir-raba’ motiv, ibbażat fuq definizzjoni żbaljata tas-suq ikkonċernat

a) L-argumenti tal-partijiet

91 Polimeri ssostni li, fid-deċiżjoni kkontestata, il-Kummissjoni għaqqdet iż-żewġ kawżi dwar il-GB u l-GSB, minkejja li dawn kienu separati matul l-investigazzjoni. L-eżami ta’ dan is-settur komuni ipotetiku huwa limitat għat-tfassil ta’ tabella (tabella 3 tad-deċiżjoni kkontestata), mingħajr ebda kummenti ta’ spjegazzjoni. Polimeri tenfasizza li, fil-kuntest tal-proċeduri dwar konċentrazzjoni, il-Kummissjoni kienet dejjem attenta li tagħmel distinzjoni bejn iż-żewġ swieq distinti. F’dan il-każ, Polimeri ssostni li ma humiex sodisfatti l-kundizzjonijiet, la mill-perspettiva teknika u kummerċjali u lanqas mill-perspettiva tas-sistema tal-kompetizzjoni, biex din ir-rabta tkun iġġustifikata.

92 Fl-ewwel lok, Polimeri tindika li l-GB tikkompeti mal-gomma naturali. Hija tintuża fit-tajers għall-vetturi kummerċjali, ħfief u tqal, prinċipalment għaż-żona laterali tat-tajer. Filwaqt li tipprovdi analiżi f’dan ir-rigward, Polimeri ssostni li s-suq tal-GB jinkludi s-suq tal-GB magħqud ma’ parti minn dak tal-gomma naturali. F’dan il-kuntest, sehem Polimeri mis-suq qatt ma qabeż il-11.8 % bejn l-1996 u l-2002. Polimeri tenfasizza li, fit-tabella 1 tad-deċiżjoni kkontestata, il-Kummissjoni neħħiet kull riferiment għall-ishma mis-suq, għas-suq totali ta’ GB u għal parti minn dan is-suq mhux kopert mill-impriżi kkonċernati. Din id-data, għalkemm tista’ tiġi kkontestata skont Polimeri, reġgħet iddaħħlet fit-tieni dikjarazzjoni tal-oġġezzjonijiet. Għaldaqstant, fid-deċiżjoni kkontestata, ma kienx hemm riferiment għas-setgħa tal-preżunt akkordju li jinfluwenza s-suq, u lanqas għas-setgħa ta’ kull wieħed mill-parteċipanti. Polimeri żżid tgħid li t-tibdil magħmul mill-Kummissjoni huwa intiż li jelimina elementi li juru n-natura kontestabbli tal-analiżi tagħha, bħalma huwa l-livell ta’ kopertura tas-suq irrappreżentat mill-impriżi kkonċernati, li kien ħafna inqas minn dak imsemmi inizjalment fit-tieni dikjarazzjoni tal-oġġezzjonijiet.

93 Fit-tieni lok, Polimeri tenfasizza li l-GSB hija l-gomma għall-użu ġenerali, li tadatta ruħha għal diversi applikazzjonijiet mingħajr ma tkun eċċellenti f’xi wieħed minnhom. Is-settur fejn tintuża l-iktar huwa l-produzzjoni tal-wiċċ imfellel ta’ barra tat-tajers. Madankollu, ma jeżistix settur fejn il-GSB hija teknikament insostitwibbli. Filwaqt li tipprovdi xi analiżi f’dan ir-rigward, Polimeri ssostni li s-suq tal-GSB jinkludi s-suq tal-GSB magħdud ma’ parti minn dak tal-gomma naturali. F’dan il-kuntest, is-sehem mis-suq ta’ Polimeri qatt ma qabeż it-13.8 % bejn l-1996 u l-2002. Hemm ukoll, l-ishma mis-suq fir-rigward tal-GSB kien tneħħew, fid-deċiżjoni kkontestata, kif ukoll kull riferiment għas-suq totali u l-kwantifikazzjoni tal-bejgħ minn produtturi oħra. Polimeri tenfasizza li, fir-rigward tal-bejgħ minn produtturi oħra, hija kkontestat l-informazzjoni li nstabet inizjalment fit-tieni dikjarazzjoni tal-oġġezzjonijiet.

94 Fit-tielet lok, filwaqt li tikkunsidra li s-swieq tal-GB u tal-GSB ma kellhomx jingħaddu flimkien, Polimeri tenfasizza li l-Kummissjoni, fid-deċiżjoni kkontestata, biddlet radikalment il-valorizzazzjoni tas-suq magħqud. Polimeri tirrileva li l-valorizzazzjoni tas-suq globali, fit-tabella 3 tad-deċiżjoni kkontestata, hija ħafna iktar inferjuri minn dik tat-tabella bl-istess għan li tinsab fit-tieni dikjarazzjoni tal-oġġezzjonijiet, minkejja li l-ammonti ta’ dħul mill-bejgħ tal-impriżi kkonċernati huma l-istess. Din id-differenza toħroġ mill-bejgħ ta’ GB u ta’ GSB attribwiti lill-produtturi l-oħra. Għaldaqstant, mill-qari tad-deċiżjoni kkontestata, l-allegat akkordju jidher li jikkontrolla 90 % mis-suq, filwaqt li, fit-tieni dikjarazzjoni tal-oġġezzjonijiet, huwa ma jirrappreżenta biss kważi60 % mis-suq. Polimeri żżid tgħid li, kieku kellha tiġi kkunsidrata l-preżenza tal-impriżi kkonċernati fis-suq tal-gomma naturali, li jikkompetu mal-GB u mal-GSB, iż-żona ta’ influwenza tinżel għal livelli ħafna inqas minn 50 %.

95 Fir-raba’ lok, fir-rigward tat-talba, Polimeri tindika li l-GB u l-GSB ma jintużawx esklużivament, kif tallega l-Kummissjoni, fil-produzzjoni tat-tajers, anki jekk dan l-użu huwa ikbar (bejn 60 % u 70 %). Id-differenzi kbar fl-użu li jeżistu bejn il-GB u l-GSB, mhux fil-kamp tal-produzzjoni tat-tajers, jikkorroboraw il-fatt li jkun żbaljat li jingħaqdu ż-żewġ prodotti f’suq jew settur magħqud. Fir-rigward tat-tajers, ħames produtturi kbar jassorbu l-volumi ta’ GB u ta’ GSB ddestinati għal dan l-użu. Madankollu, ebda minn dawn il-klijenti l-kbar ma jixtri mingħand produttur wieħed tal-gomma sintetika. Barra minn hekk, il-Kummissjoni tirrikonoxxi hija stess li ħafna produtturi tat-tajers għandhom il-produzzjoni tagħhom stess tal-gomom sintetiċi u jixtru ħafna gomma naturali wkoll. Minn dan isegwi li s-setgħa kuntrattwali tal-produtturi ta’ tajers hija sinjifikattiva meta pparagunata ma’ dik tal-produtturi tal-gomma u li l-grad ta’ trasparenza tas-suq mibni mill-produtturi ta’ tajers, fil-fażi ta’ negozjar, huwa għoli. Dawn l-elementi juru li l-eżistenza ta’ ftehim bejn il-produtturi ma hijiex wisq kredibbli. Barra minn hekk, perċentwali kbir mill-kuntratti (bejn 40 % u 60 %) huwa bbażat fuq “formola ta’ prezz” li fiha riferiment għall-prezz tal-materja prima. Dan ineħħi kull sinjifikat effettiv u kull effett mid-diskussjonijiet trimestrali fuq il-prezzijiet bejn il-kompetituri.

96 Polimeri tgħid ukoll li l-Kummissjoni, fl-iskritturi tagħha, tiċċita b’mod mhux komplet id-digriet tal-Qorti tal-Ġustizzja tas-16 ta’ Frar 2006, Adriatica di Navigazione vs Il‑Kummissjoni (C‑111/04 P, Ġabra p. I-22). Il-Qorti tal-Ġustizzja rrilevat, fil-punt 32 tad-digriet imsemmi, li l-“Qorti Ġenerali aċċettat li d-definizzjoni konfuża u mhux kompleta tas-suq rilevanti [setgħat] twassal għal żball fl-assenjazzjoni tar-responsabbiltajiet”. F’dan il-każ, is-suq meqjus ippermetta lill-Kummissjoni biex tikklassifika bħala illegali aġir assolutament newtrali. B’mod partikolari, ma teżistix, minnha nfisha, kawża li tirrigwarda l-GB.

97 Il-Kummissjoni titlob li dan il-motiv jiġi miċħud. Hija ssostni, b’mod partikolari, li l-kontestazzjoni tad-definizzjoni tas-suq inkwistjoni hija ineffettiva għal dak li jirrigwarda l-eżistenza tal-akkordju.

b) Il-kunsiderazzjonijiet tal-Qorti Ġenerali

98 Il-Kummissjoni tippreċiża, fid-deċiżjoni kkontestata, li inizjalment ngħataw żewġ numri ta’ kawżi. L-ewwel waħda kienet tikkonċerna t-talba għal immunità, ippreżentata minn Bayer, dwar il-GB. It-tieni waħda kienet tikkonċerna t-talba għal immunità, li ġiet ippreżentata wkoll minn Bayer, fir-rigward tal-GSB. L-investigazzjoni, madankollu, saret f’daqqa u l-parti l-kbira tal-atti ta’ proċedura (b’mod partikolari ż-żewġ dikjarazzjonijiet tal-oġġezzjonijiet) kienu jkopru ż-żewġ setturi. Wara l-ewwel dikjarazzjoni tal-oġġezzjonijiet, intuża numru wieħed biss ta’ kawża. Fiż-żewġ dikjarazzjonijiet tal-oġġezzjonijiet, kif ukoll fid-deċiżjoni kkontestata, il-Kummissjoni ssostni li l-prattiki inkwistjoni kienu jikkostitwixxu ksur wieħed kontinwu (premessi 90 u 91 tad-deċiżjoni kkontestata).

99 Permezz tal-argumenti tagħha, Polimeri fil-fatt tressaq żewġ ilmenti kontra d-deċiżjoni kkontestata. Fl-ewwel lok, hija tikkunsidra li l-Kummissjoni ma kellhiex tgħaqqad iż-żewġ proċeduri inizjali li jirrigwardaw il-GB u l-GSB. Fit-tieni lok, hija tikkontesta d-definizzjoni settorali tas-suq, kif ikkunsidrata mill-Kummissjoni.

100 Għal dak li jirrigwarda l-ewwel ilment imqajjem minn Polimeri, għandu jitfakkar li l-Kummissjoni għandha dritt tifred kif ukoll tgħaqqad il-proċeduri minħabba raġunijiet oġġettivi (ara s-sentenza tal-Qorti Ġenerali tat-12 ta’ Settembru 2007, Prym u Prym Consumer vs Il‑Kummissjoni, T-30/05, Ġabra p. II-107, punt 64 u l-ġurisprudenza ċċitata). F’dan il-każ, ma hemm xejn li jippermetti li jiġi kkunsidrat li t-tgħaqqid taż-żewġ proċeduri inizjali ma sarx għal raġunijiet oġġettivi. B’mod partikolari, ma jistax jiġi kkontestat li l-GB u l-GSB jappartjenu lill-istess settur ta’ attività, fid-dawl, b’mod partikolari, tal-karatteristiċi fiżiċi u l-użi ta’ dawn iż-żewġ prodotti. Sussegwentement, mid-deċiżjoni kkontestata u mid-dikjarazzjonijiet tal-impriżi kkonċernati jirriżulta li xi wħud mil-laqgħat illeċiti inkwistjoni kienu jirrigwardaw kemm il-GB u kif ukoll il-GSB. F’dawn iċ-ċirkustanzi, l-argumenti ta’ Polimeri ma jistgħux jaffettwaw l-għażla li għamlet il-Kummissjoni f’dan ir-rigward. Barra minn hekk, anki jekk il-ksur inkwistjoni jista’ jitqies bħala li jkopri, fil-verità, żewġ ksur distinti, il-fatt li dak il-ksur jiġi kkonstatat f’diversi deċiżjonijiet jew f’deċiżjoni waħda ma huwiex importanti peress li huwa paċifiku, f’dan il-każ, li l-ksur inkwistjoni ma huwiex preskritt (ara, f’dan is-sens, is-sentenzi tal-Qorti Ġenerali Prym u Prym Consumer vs Il‑Kummissjoni, iċċitata iktar ’il fuq, punt 63, u tat-12 ta’ Diċembru 2007, BASF u UCB vs Il‑Kummissjoni, T-101/05 u T-111/05, Ġabra p. II-4949, punt 158). B’mod partikolari, ma hemm xejn li jippermetti li jiġi kkunsidrat li, minħabba t-tgħaqqid tal-kawżi, il-Kummissjoni attribwixxiet b’mod żbaljat ksur lil Polimeri. Barra minn hekk, il-ksur tal-Artikolu 81(1) KE jista’ jirriżulta mhux biss minn att iżolat, iżda wkoll minn serje ta’ atti jew ukoll minn aġir kontinwu. Din l-interpretazzjoni ma tistax tiġi kkontestata minħabba li element wieħed jew iktar minn din is-serje ta’ atti jew ta’ dan l-aġir kontinwu jista’ wkoll jikkostitwixxi fih innifsu u meħud waħdu, ksur tal-imsemmija dispożizzjoni. Meta d-diversi azzjonijiet jaqgħu, bħal f’dan il-każ, fi pjan ġenerali, minħabba l-għan identiku tagħhom ta’ distorsjoni tal-kompetizzjoni ġewwa s-suq komuni, il-Kummissjoni tista’ timputa r-responsabbiltà ta’ dawn l-azzjonijiet skont il-parteċipazzjoni fil-ksur ikkunsidrat fit-totalità tiegħu (sentenza Aalborg Portland et vs Il‑Kummissjoni, punt 51 iktar ’il fuq, punt 258).

101 Għal dak li jirrigwarda t-tieni ilment imqajjem minn Polimeri, huwa biżżejjed li jiġi kkonstatat li l-kontestazzjoni dwar id-definizzjoni tas-suq inkwistjoni hija ineffettiva fil-kuntest tar-raba’ motiv, peress li ma tistax twassal biex turi minnha nfisha li l-kundizzjonijiet għall-applikazzjoni tal-Artikolu 81(1) KE ma humiex issodisfatti. Polimeri ma tistax għaldaqstant tiddeduċi minn dan li hija ma pparteċipatx fl-akkordju (ara, f’dan is-sens, id-digriet Adriatica di Navigazione vs Il‑Kummissjoni, punt 96 iktar ’il fuq, punt 30; ara wkoll, f’dan is-sens, is-sentenza tal-Qorti Ġenerali tal-14 ta’ Diċembru 2006, Raiffeisen Zentralbank Österreich et vs Il‑Kummissjoni, T‑259/02 sa T‑264/02 u T‑271/02, Ġabra p. II‑5169, punt 172). B’mod partikolari, xejn ma jippermetti li jiġi kkunsidrat li, minħabba d-definizzjoni tas-suq inkwistjoni, il-Kummissjoni attribwixxiet b’mod żbaljat ksur lil Polimeri. Għandu jiġi enfasizzat, f’dan ir-rigward, li d-deċiżjoni kkontestata tikkonstata b’mod ċar ir-responsabbiltà ta’ Polimeri għal dak li jirrigwarda kemm il-GB u kif ukoll il-GSB. F’dawn iċ-ċirkustanzi, il-fatt li l-Kummissjoni kkonstatat l-eżistenza ta’ ksur uniku għal dawn iż-żewġ prodotti ma jistax iwassal biex Polimeri tiġi akkużata bi ksur li għalih hija ma għandhiex tinżamm responsabbli. Dan ma jipprekludix madankollu lil Polimeri milli tikkontesta d-definizzjoni tas-suq inkwistjoni fil-kuntest tal-għaxar motiv, dwar l-evalwazzjoni tal-gravità tal-ksur.

102 Fid-dawl ta’ dawn l-elementi, ir-raba motiv imqajjem minn Polimeri għandu jiġi miċħud bħala infondat.

2. Fuq il-ħames motiv, ibbażat fuq iċ-ċaqliq fil-prezzijiet matul il-perijodu kkunsidrat

a) L-argumenti tal-partijiet

103 Polimeri tindika li l-Kummissjoni kienet żviluppat, fl-ewwel dikjarazzjoni tal-oġġezzjonijiet, analiżi taċ-ċaqliq fil-prezzijiet fis-swieq tal-GB u tal-GSB. Issa, fit-tieni dikjarazzjoni tal-oġġezzjonijiet, u wara d-deċiżjoni kkontestata, il-Kummissjoni rtirat il-parti li tirrigwarda il-“provi ekonomiċi” tal-ksur. Għaldaqstant kien hemm rikonoxximent impliċitu tal-fatt li l-allegat ksur ma kellu ebda effett konkret. Polimeri tenfasizza li l-irtirar sar wara analiżi dettaljata, li ġiet ipprovduta minn Syndial matul il-proċedura amministrattiva, li hija hemżet mar-rikors. Din l-analiżi turi li l-prezzijiet mitluba ma kienux isegwu xi loġika ta’ kontroll u ta’ allinjament u li l-allegat koordinament tal-prezzijiet, jekk jirriżulta, jikkostitwixxi fil-verità r-reazzjoni tal-produtturi għall-ispiża tal-materja prima u l-iżvilupp tas-suq.

104 L-ispjegazzjoni mogħtija mill-Kummissjoni, fil-premessi 275 sa 280 tad-deċiżjoni kkontestata, bi tweġiba għall-analiżi pprovduta minn Syndial, ma tikkonvinċix. Polimeri, li tispjega l-kalkolu taċ-ċaqliq fil-prezzijiet tal-bejgħ fis-suq ikkonċernat, tikkunsidra li d-diskrepanzi fil-livelli ta’ prezzijiet bejn l-impriżi kienu kbar wisq biex jiġu kklassifikati li għandhom “grad ta’ korrelazzjoni għoli”. Polimeri ssostni, pereżempju, li ż-żieda fil-prezzijiet ta’ EniChem SpA kienet ta’ iktar minn 30 % ogħla minn dik tal-prezzijiet ta’ Shell bejn l-ewwel trimester tas-sena 1992 u t-tielet trimester tas-sena 1995. Għal dak li jirrigwarda l-kritika tal-Kummissjoni fejn tgħid li l-analiżi tattribwixxi b’mod arbitrarju lill-prodotti kollha valur inizjali ta’ prezz effettiv identiku, Polimeri tippreċiża li din l-analiżi turi, min-naħa l-oħra, l-effett tal-varjazzjonijiet fuq il-prezz inizjali ta’ kull wieħed mill-produtturi, indipendentement mill-valur assolut inizjali. Polimeri ammettiet madankollu li, għall-produtturi li għalihom is-serje sħiħa tal-varjazzjonijiet fil-prezzijiet ma kinitx disponibbli (jiġifieri Bayer, Dwory u Kaučuk), il-punt ta’ tluq tas-serje kien ġie stabbilit fid-dawl ta’ varjazzjoni kumulattiva tal-prezz daqs dik ta’ EniChem SpA. Madankollu, fi kwalunkwe każ, dan ma jirrigwardax l-attribuzzjoni ta’ prezz effettiv lill-produttur u kull għażla oħra kienet twassal għall-istess riżultat. Fl-aħħar nett, Polimeri tenfasizza li hija qatt ma affermat li l-ispiża tal-butadiene hija l-uniku fattur li jiddetermina l-prezz finali tal-GB u tal-GSB, minkejja li dan il-fattur għandu effett predominanti.

105 Polimeri żżid tgħid – u dan il-kumment japplika wkoll għas-sitt motiv – li n-nuqqas ta’ turija tal-effetti tal-allegat akkordju jikkostitwixxi nuqqas fl-istruttorja u jkompli jnaqqas, barra minn hekk, il-valur tal-provi miġbura. Polimeri tenfasizza wkoll li, fis-sentenza tal-15 ta’ Marzu 2000, Cimenteries CBR et vs Il‑Kummissjoni, magħrufa bħala “Siment” (T‑25/95, T‑26/95, T‑30/95 sa T‑32/95, T‑34/95 sa T‑39/95, T‑42/95 sa T‑46/95, T‑48/95, T‑50/95 sa T‑65/95, T‑68/95 sa T‑71/95, T‑87/95, T‑88/95, T‑103/95 u T‑104/95, Ġabra p. II‑491, punt 245), il-Qorti Ġenerali, filwaqt li tagħmel riferiment għas-sentenzi tad-29 ta’ Ġunju 1995, Solvay vs Il‑Kummissjoni (T‑30/91, Ġabra p. II‑1775), u ICI vs Il‑Kummissjoni (T‑36/91, Ġabra p. II‑1847), ikkonstatat li, f’dawn is-sentenzi, “minħabba d-djgħufija tal-provi ddokumentati [...], il-Qorti Ġenerali [kienet] ikkunsidrat li l-Kummissjoni, biex tipprova b’mod suffiċjenti skont id-dritt il-prattika miftehma li biha kienu akkużati ICI u Solvay, kellha tagħmel, sa mill-istadju ta[d-dikjarazzjonijiet tal-oġġezzjonijiet], evalwazzjoni ekonomika globali u fil-fond, b’mod partikolari tas-suq inkwistjoni kif ukoll tal-kobor u tal-aġir tal-impriżi li joperaw fuq dak is-suq”.

106 Il-Kummissjoni titlob li dan il-motiv jiġi miċħud. Hija tfakkar li ma jeħtieġx li jittieħdu inkunsiderazzjoni l-effetti konkreti ta’ ftehim għall-finijiet tal-applikazzjoni tal-Artikolu 81(1) KE, jekk l-istess ftehim għandu bħala għan ir-restrizzjoni, prevenzjoni jew id-distorsjoni tal-kompetizzjoni. Il-Kummissjoni żżid tgħid li filwaqt li dan il-kumment japplika wkoll għas-sitt motiv, l-eżistenza ta’ akkordju tirriżulta b’mod inkonfutabbli minn serje ta’ elementi preċiżi u konkordanti li ġew esposti b’mod ċar fid-deċiżjoni kkontestata.

b) Il-kunsiderazzjonijiet tal-Qorti Ġenerali

107 L-ewwel nett, għandu jiġi rrilevat li, bl-argumenti tagħha, Polimeri tikkontesta l-konstatazzjoni li saret mill-Kummissjoni dwar l-eżistenza ta’ akkordju bejn l-impriżi kkonċernati. Polimeri tikkunsidra, essenzjalment, li l-prezzijiet mitluba ma kinux isegwu xi koordinament, imma kienu jirriżultaw, b’mod partikolari, miċ-ċaqliq fl-ispejjeż tal-materja prima u mill-evoluzzjoni tas-suq.

108 Skont ġurisprudenza stabbilità, għall-finijiet tal-applikazzjoni tal-Artikolu 81(1) KE, it-teħid inkunsiderazzjoni tal-effetti konkreti ta’ ftehim huwa superfluwu meta jidher li għandu bħala għan il-prevenzjoni, ir-restrizzjoni jew id-distorsjoni tal-kompetizzjoni (sentenzi tal-Qorti tal-Ġustizzja Il‑Kummissjoni vs Anic Partecipazioni, punt 50 iktar ’il fuq, punti 122 u 123; tal-15 ta’ Ottubru 2002, Limburgse Vinyl Maatschappij et vs Il‑Kummissjoni, C-238/99 P, C-244/99 P, C-245/99 P, C-247/99 P, C-250/99 P sa C-252/99 P u C-254/99 P, Ġabra p. I-8375, punt 491, u tal-25 ta’ Jannar 2007, Dalmine vs Il Kummissjoni, C‑ 407/04 P, Ġabra p. I‑829, punt 84). Fir-rigward, b’mod partikolari, tal-ftehim ta’ tip antikompetittiv li jimmanifestaw ruħhom, bħal f’dan il-każ partikolari, matul il-laqgħat ta’ impriżi kompetituri, il-Qorti tal-Ġustizzja diġà ddeċidiet li l-ksur tal-Artikolu 81(1) KE jseħħ meta dawn il-laqgħat għandhom bħala għan il-prevenzjoni, ir-restrizzjoni jew id-distorsjoni tal-kompetizzjoni u b’hekk bil-għan li jorganizzaw artifiċjalment il-funzjonament tas-suq (sentenzi Limburgse Vinyl Maatschappij et vs Il-Kummissjoni, iċċitata iktar ’il fuq, punti 508 u 509; Sumitomo Metal Industries u Nippon Steel vs Il‑Kummissjoni, punt 51 iktar ’il fuq, punt 47, u Dalmine vs Il‑Kummissjoni, iċċitata iktar ’il fuq, punt 84). Fil-każ bħal dan, huwa suffiċjenti li l-Kummissjoni turi li l-impriża kkonċernata ħadet sehem f’laqgħat li fihom ġew konklużi ftehim ta’ natura antikompetittiva, sabiex jiġi ppruvat is-sehem tal-imsemmija impriża fl-akkordju. Meta jiġi stabbilit is-sehem f’dawn il-laqgħat, hija din l-impriża li għandha tipproduċi provi tali li jistabbilixxu li l-parteċipazzjoni tagħha fl-imsemmija laqgħat ma kellha ebda spirtu antikompetittiv, billi turi li kienet indikat lill-kompetituri tagħha li hija kienet qiegħda tieħu sehem f’dawn il-laqgħat b’perspettiva differenti minn tagħhom (sentenzi tal-Qorti tal-Ġustizzja tat-8 ta’ Lulju 1999, Hüls vs Il‑Kummissjoni, C-199/92 P, Ġabra p. I-4287, punt 155; Aalborg Portland et vs Il‑Kummissjoni, punt 51 iktar ’il fuq, punt 81, u Sumitomo Metal Industries u Nippon Steel vs Il‑Kummissjoni, punt 51 iktar ’il fuq, punt 47).

109 F’dan il-każ, mid-deċiżjoni kkontestata jirriżulta li l-prova tal-ftehim bejn l-impriżi ma tirriżultax mis-sempliċi konstatazzjoni ta’ paralleliżmu fl-aġir fis-suq, imma minn provi li minnhom jirriżulta li l-prattiki inkwistjoni kienu r-riżultat ta’ ftehim. F’dawn iċ-ċirkustanzi, l-ispjegazzjoni alternattiva mogħtija minn Polimeri fir-rigward tal-prezzijiet mitluba ma hijiex tali li tippreġudika l-konstatazzjoni li għamlet il-Kummissjoni dwar l-eżistenza ta’ akkordju bejn l-impriżi kkonċernati (ara, f’dan is-sens, is-sentenza PVC II, punt 52 iktar ’il fuq, punti 727 u 728).

110 Fid-dawl ta’ dawn l-elementi, il-ħames motiv imqajjem minn Polimeri għandu jiġi miċħud bħala infondat.

3. Fuq is-sitt motiv, ibbażat fuq il-provvista tal-klijenti prinċipali

a) L-argumenti tal-partijiet

111 Skont Polimeri, huwa diffiċli li jinftiehmu l-portata u l-impatt tal-intervent ta’ Michelin. Din tal-aħħar lanqas ma ppruvat turi li l-paralleliżmu fil-prezzijiet li ġie osservat fl-1995 kompla fis-snin sussegwenti. Barra minn hekk, Polimeri tindika li Michelin kienet tixtri mingħand erba’ produtturi għall-GB u mingħand sitt produtturi fir-rigward tal-GSB. Minn analiżi indirizzata lill-Kummissjoni jirriżulta li matul il-proċedura amministrattiva l-kunsinni magħmula minn EniChem SpA ma setgħux jifformaw parti minn pjan ta’ tqassim jew ta’ “konkordja”. Dan jirriżulta b’mod partikolari mill-varjazzjonijiet fil-volumi attribwiti lil kull wieħed mill-produtturi tat-tajers matul il-perijodu bejn l-1997 sal-2003.

112 Il-Kummissjoni titlob biex dan il-motiv jiġi miċħud. Hija tfakkar li ma kienx meħtieġ li jittieħdu inkunsiderazzjoni l-effetti konkreti tal-ftehim, peress li l-għan tal-istess ftehim kien li jirrestrinġi l-kompetizzjoni.

b) Il-kunsiderazzjonijiet tal-Qorti Ġenerali

113 Preliminarjament, għandu jiġi rrilevat li, bl-argumenti tagħha, Polimeri tikkontesta l-konstatazzjoni li għamlet il-Kummissjoni, dwar l-eżistenza ta’ akkordju bejn l-impriżi kkonċernati. Polimeri ssostni, essenzjalment, li l-provvista tal-klijenti prinċipali ma kinitx issegwi xi koordinazzjoni, u dan kif juru l-varjazzjonijiet fil-volumi mibjugħa.

114 Issa, f’dan il-każ, għal raġunijiet identiċi għal dawk irrilevati fil-kuntest tal-ħames motiv, fil-punti 107 sa 109 iktar ’il fuq, l-argumenti mressqa minn Polimeri ma humiex tali li jaffettwaw il-konstatazzjoni li għamlet il-Kummissjoni dwar l-eżistenza ta’ akkordju bejn l-impriżi kkonċernati.

115 Fid-dawl ta’ dawn l-elementi, is-sitt motiv imqajjem minn Polimeri għandu jiġi miċħud bħala infondat.

4. Fuq is-seba’ motiv, ibbażat fuq l-imputazzjoni illegali tal-ksur lil Polimeri

a) L-argumenti tal-partijiet

116 Polimeri ssostni li, kieku kellha tiġi kkonstatata l-parteċipazzjoni tagħha, ħaġa li hija tikkontesta, il-Kummissjoni kellha tiddistingwi r-responsabbiltajiet ta’ Syndial u tagħha stess skont il-perijodi rispettivi li fihom huma mexxew l-attivitajiet li jirrigwardaw il-GB u l-GSB (jiġifieri mill-20 ta’ Mejju 1996 sal-31 ta’ Diċembru 2001 għal Syndial u mill-1 ta’ Jannar 2002 sat-28 ta’ Novembru 2002 għal Polimeri). Hija tirreferi f’dan ir-rigward għall-prinċipju li joħroġ mill-ġurisprudenza fejn ġie stabbilit li, bħala prinċipju, huwa obbligu tal‑persuna fiżika jew ġuridika li mexxiet lill‑impriża inkwistjoni fil‑mument meta jitwettaq il‑ksur tar-regoli Komunitarji tal-kompetizzjoni, li twieġeb għal dan il‑ksur, anki jekk, fil‑ġurnata tal‑adozzjoni tad‑deċiżjoni li kkonstatat il‑ksur, it‑tmexxija tal‑impriża titqiegħed taħt ir‑responsabbiltà ta’ persuna oħra (sentenzi tal‑Qorti tal‑Ġustizzja tas‑16 ta’ Novembru 2000, Cascades vs Il‑Kummissjoni, C‑279/98 P, Ġabra p. I-9693, punti 77 sa 82 u Stora Kopparbergs Be